title: Deep Purple

text: Deep Purple sai levytyssopimuksen Parlophone-yhtiöltä, joka oli EMI:n alamerkki. Yhdysvalloissa levy-yhtiöksi tuli Tetragrammaton. Ensimmäinen albumi, "Shades of Deep Purple" levytettiin toukokuussa 1968 parin päivän aikana. Albumin musiikki oli 1960-luvun pop-vaikutteista Blackmoren ja Lordin sooloilla ryyditettynä. Albumilta julkaistu single, Joe Southin kirjoittama ”Hush” nousi yllätyshitiksi Yhdysvalloissa ollen singlelistan sijalla 4. Myös albumi menestyi Yhdysvalloissa hyvin nousten top-30:neen. Kotimaassa Englannissa kumpikin floppasi. Menestyksen myötä yhtye lähti Amerikan-kiertueelle soittaen muun muassa Creamin lämmittelijänä. Jo saman vuoden syksyllä julkaistiin yhtyeen toinen albumi "The Book of Taliesyn". Musiikki oli aiempaa hieman progressiivisempaa ja myös Lordin ihannoimaa klassista musiikkia hyödynnettiin kappaleessa ”Anthem”. Albumi ja siltä julkaistu single ”Kentucky Woman” nousivat listoille USA:ssa, mutta eivät yltäneet ensilevyn ja ”Hushin” vertaiseen menestykseen. Englannissa albumi julkaistiin vasta kesällä 1969. Vuodenvaihteessa Purple meni jälleen studioon levyttämään kolmatta albumia. Yksinkertaisesti "Deep Purple" -nimellä kesäkuussa 1969 julkaistu albumi ei menestynyt enää Yhdysvalloissakaan saati sitten Englannissa, jossa se julkaistiin vasta vuoden 1969 lopulla. Musiikillisesti albumi osoitti jo merkkejä tulevasta raskaammasta suunnasta. Lordin ja Blackmoren ”April”-kappaleella kokeiltiin klassisen musiikin vaikutteilla.


title: Deep Purple

text: Vuoden 1969 alkupuoliskolla edellisvuoden menestyksen alkaessa haihtua Blackmore ja Lord alkoivat suunnitella yhtyeen tulevaisuutta ja uutta linjaa. He olivat pettyneitä Rod Evansiin laulajana, koska hän oli enemmän balladilaulaja kuin kovaääninen rocklaulaja. Myös Nick Simperin bassonsoittoa pidettiin liian vanhanaikaisena. Ian Paice halusi pysyä mukana ja niinpä Simper ja Evans päätettiin erottaa. Managerit Edwards ja Coletta pyysivät kolmikkoa kuitenkin siirtämään erottamista heinäkuuhun asti koska yhtyeellä oli sovittuja kiertueita eikä aikaa olisi vielä hakea uusia soittajia. Evans ja Simper pidettiin pimennossa asiasta ja heidän tietämättään Lord, Blackmore ja Paice alkoivat hakea uusia soittajia. Blackmoren vanha kaveri, rumpali Mick Underwood suositteli Blackmorelle yhtyeensä Episode Six:in laulajaa Ian Gillania, jolla oli vahva ja tarvittaessa korkea ääniala. Gillan tuli koe-esiintymiseen ja toi mukanaan saman yhtyeen basistin Roger Gloverin. Miesten kemiat loksahtivat kohdalleen ja kakkoskokoonpano oli syntynyt.


title: Deep Purple

text: Uusi kokoonpano alkoi harjoitella päivisin ja vanha kokoonpano teki sovittuja keikkoja iltaisin. Pian myös Simper ja Evans saivat tietää miten asiat ovat. Evans tyytyi kohtaloonsa, koska oli aikonut muutenkin muuttaa Amerikkaan ja perustaa perheen, mutta Simper oli katkera erottamisestaan ja haastoi yhtyeen myöhemmin oikeuteen. Simper perusti vuotta myöhemmin Warhorse-nimisen progressiivista heavy rockia soittaneen yhtyeen. Evans liittyi 1970-luvun alussa Captain Beyond -yhtyeeseen. Viimeinen alkuperäisen kokoonpanon konsertti oli 4. heinäkuuta ja uusi kokoonpano teki ensiesiintymisensä 10. heinäkuuta 1969, vain kuusi päivää myöhemmin.


title: Deep Purple

text: Ensimmäinen kakkoskokoonpanon levytys oli ”Hallelujah”-niminen Greenway/Cookin säveltämä gospelvaikutteinen popralli, joka ei kuitenkaan menestynyt. Purple alkoi keikkojen ohessa säveltää tulevan "In Rock" -albumin kappaleita. Ritchie Blackmoren visiona oli tehdä kovaa rockia sisältävä albumi ilman hempeyksiä. Levyn tekemisen keskeytti Jon Lordin säveltämän "Concerto for Group and Orchestra" -teoksen esittäminen yhdessä Malcolm Arnoldin johtaman Lontoon Royal Philharmonic Orchestran kanssa syyskuussa 1969. Kyseessä oli yksi ensimmäisistä rockyhtyeen ja sinfoniaorkesterin yhteisteoksista, ja se sai suurta huomiota Englannissa ja toi yhtyeen viimein englantilaisten tietoisuuteen. Konsertosta julkaistiin albumi, joka nousi top-30:een Brittein albumilistalla. Yhdysvalloissa albumi jäi konkurssiin menneen Tetragrammaton-yhtiön viimeiseksi Purple-julkaisuksi eikä menestynyt listoilla. Kotimaan menestyksestä huolimatta kaikki jäsenet, varsinkin Blackmore, eivät olleet tyytyväisiä. Purple tunnettiin nyt yhtyeenä, joka soitti orkesterin kanssa klassista musiikkia, vaikka se nimenomaan halusi suunnata raskaampaan ja tiukempaan rockiin. Uusien kappaleiden levyttämistä jatkettiin ja Blackmore lupasi soittaa orkesterien kanssa vaikka lopun ikäänsä, jos tuleva albumi floppaa.


title: Deep Purple

text: "Concerto for Group and Orchestra" oli ensimmäinen Purple-albumi, jolla oli mukana äänittäjä Martin Birch, josta oli tuleva Purplen hovituottaja ja myöhemmin monien suurten heavy-yhtyeiden (esimerkiksi Iron Maiden) tuottaja.


title: Deep Purple

text: Kesällä 1970 julkaistu "In Rock" ja single ”Black Night” löivät yhtyeen lopullisesti läpi Euroopassa. Single ja albumi nousivat Britanniassa top-10:een. "In Rockia" pidetään nykyään yhtenä hard rockin pioneerialbumeista. Sen kappaleista klassikoiksi ovat muodostuneet ”Speed King” ja pitkä ”Child in Time”. Yhtyeen tavaramerkiksi muodostuneet kitara- ja kosketinsoolot sekä Ian Gillanin tarvittaessa korkealle nouseva ääniala tulevat albumilla hyvin esille. Purple lähti kiertämään Eurooppaa ja Amerikkaa, jossa se rakensi siellä kadonneen suosionsa uudelleen.


title: Deep Purple

text:
Kovan esiintymistahdin lomassa yhtye alkoi levyttää seuraavaa albumia jo samana vuonna. Vuonna 1971 julkaistu "Fireball" nousi listaykköseksi Britanniassa ja single ”Strange Kind of Woman” nousi top-10:een. Menestyksestä huolimatta yhtye ei ollut kaikin puolin tyytyväinen albumiin ja kriitikotkin olivat levystä montaa mieltä. Albumilla yhtyeen tyyli kehittyi enemmän progressiiviseen suuntaan "In Rockin" suoraviivaisuudesta. Ian Gillan on myöhemmin sanonut "Fireballin" olevan hänen lempialbuminsa.Bloom 2009: 187.
Seuraavaa albumia lähdettiin levyttämään Sveitsin Montreux’iin vuoden 1971 joulukuussa. Albumi oli tarkoitus nauhoittaa paikallisella Casinolla, mutta Frank Zappan konsertissa, jota Purple oli katsomassa, joku yleisöstä laukaisi valopistoolin, joka sytytti Casinon tuleen. Äänityksiin varatun ajan painostamana uudeksi äänityspaikaksi valittiin Grand Hotel, joka oli suljettu talven ajaksi turistikauden päättyessä. Äänitystila rakennettiin käytävään hotellin aulan sivuun.


title: Deep Purple

text: Kasaten patjoista ja muista tavaroista väliseiniä ja vaimennuksia akustiikan muokkaamiseksi yhtye pystyi äänittämään. Yhtye myös yritti äänittää monet kappaleet aitona esityksenä nauhalle koska liikkuminen soittopaikan ja rakennuksen viereen sijoitetun Rolling Stonesin mobiilistudioauton, joka oli myös tarkkailuhuoneena, välillä ei ollut helppoa. Esitykseen lisättiin sitten taustalaulu- ja soolo-osuuksia. Tuottajan vaatimuksesta tehtiin uusintaottoja.


title: Deep Purple

text: Tuloksena oli "Machine Head", yksi heavy rockin klassikkoalbumeista. Etenkin Casinon tulipalosta innoituksen saanut "Smoke on the Water" tuli nousemaan yhtyeen tunnetuimmaksi kappaleeksi. Muita klassikkokappaleita levyllä ovat muun muassa "Highway Star", "Pictures of Home" sekä "Space Truckin’".


title: Deep Purple

text: Deep Purple konsertoi ensimmäisen kerran Suomessa 26. helmikuuta 1972 Helsingin A-Messuhallissa osana Fireball-kiertuetta.


title: Deep Purple

text: Kiertueita jatkettiin ja kova työtahti alkoi vaikuttaa yhtyeen sisäisiin kemioihin. Etenkin jääräpäisinä tunnettujen Blackmoren ja Gillanin välit alkoivat tulehtua jo "Fireballin" teon aikoihin. Ian Gillan ilmoitti managereille kirjeellä vuoden 1972 kesällä eroavansa yhtyeestä kesäkuussa 1973 sovittujen kiertueiden jälkeen. Töitä jatkettiin tästä huolimatta ja syksyn 1972 Japanin-kiertueella nauhoitettiin livealbumi "Made in Japan". Alun perin vain Japanissa julkaistavaksi tarkoitettu livelevy nousi yhdeksi myydyimmistä ja arvostetuimmista livealbumeista. Albumin nauhoitus on aito, studiodubbauksia ei tehty. Yhtye ei liiemmälti ollut innostunut albumin julkaisusta, sillä vain Ian Paice ja Roger Glover tulivat albumin miksauksiin mukaan. Yhtyeen väsymys ja sisäiset jännitteet alkoivat näkyä vuoden 1973 alkupuolella julkaistulla "Who Do We Think We Are" -albumilla. "Machine Headiin" verrattuna hieman hidastempoisempi albumi sisälsi kuitenkin pieneksi hitiksi nousseen ”Woman from Tokyon”.


title: Deep Purple

text: Gillanin ollessa lähtöpuuhissa Blackmore, Paice ja Lord alkoivat miettiä uusia suunnitelmia tulevaisuuden varalle. Blackmore ilmoitti haluavansa uuden basistin Gloverin tilalle, muuten hän ei jatkaisi. Paice ja Lord myöntyivät ehdotukselle ja uutta basistia alettiin kaikessa hiljaisuudessa etsiä. Roger Glover ei aluksi tiennyt erottamisestaan ja kuullessaan siitä managereilta hän oli luonnollisesti pettynyt. Uudeksi basistiksi otettiin Trapeze-yhtyeessä soittanut ja laulanut Glenn Hughes, jonka Lord, Paice ja Blackmore olivat nähneet keikalla Marquee-klubilla ja ihastuneet tämän esiintymiseen ja soittotaitoon. Laulajaa varten laitettiin ilmoitus lehteen. Blackmoren ykkössuosikki, Free-yhtyeen Paul Rodgers kieltäytyi pestistä vaikka olikin aluksi kiinnostunut. Deep Purplen kakkoskokoonpano soitti viimeiset konserttinsa kesäkuussa 1973 Japanissa, jonka jälkeen Gillan vetäytyi pariksi vuodeksi musiikkialalta ja Roger Gloverista tuli yhtyeen oman Purple Recordsin työntekijä. Vuonna 1973 Deep Purple oli Pohjois-Amerikan myydyimpien artistien joukossa ja yksi maailman suosituimmista rockyhtyeistä.


title: Deep Purple

text: Syksyllä 1973 uudeksi vokalistiksi valittiin tuntematon David Coverdale Koillis-Englannista. Coverdale oli laulanut paikallisissa bluesyhtyeissä ja lähetti heikkotasoisen koenauhan Purplen kuultavaksi. Huonosta laadusta huolimatta Purplen jäsenet kiinnostuivat Coverdalen laulusoundista ja mies kutsuttiin koe-esiintymiseen. Coverdale valittiin ja laitettiin kuntokuurille ylipainon vuoksi, minkä lisäksi hänen kierot silmänsä korjattiin. Yhtye alkoi säveltää ja harjoitella uutta materiaalia ja lähti loppuvuodesta Montreuxiin levyttämään tulevaa "Burn"-albumia. Uusien jäsenten myötä musiikki oli enemmän blues- ja funkvaikutteista aiempaan materiaaliin verrattuna. Albumi julkaistiin alkuvuodesta 1974 ja oli menestys ympäri maailmaa. Suosituimpia kappaleita albumilla olivat Blackmoren raivokkaan kitarariffin varassa kulkeva nimikappale sekä pitkä blues ”Mistreated”, josta tuli yksi konserttien kohokohdista. Instrumentaali ”A 200” oli Jon Lordin syntetisaattorikokeilu johon Blackmore lisäsi yhden hienoimmista sooloistaan. Uusi Purple lähti Yhdysvaltain kiertueelle ja esiintyi huhtikuussa 1974 California Jam -festivaaleilla lähes 300 000 ihmisen edessä. Purplen legendaarinen setti päättyi Blackmoren järjestämään näytökseen hänen tuhottua tv-kameran ja räjäytettyä yhden vahvistimistaan.


title: Deep Purple

text: Hienon "Burn"-albumin jälkeen saman vuoden lopussa julkaistu "Stormbringer" jakoi mielipiteitä niin kriitikoiden kuin yhtyeenkin sisällä. Glenn Hughesin funk-vaikutteet nousivat entistä enemmän esiin Blackmoren vastustuksesta huolimatta. Blackmore oli muutenkin pettynyt albumin linjaan sekä siihen, että hänen ehdottamaansa Quartermass-coveria "Black Sheep Of The Family" ei levytetty muiden vastustaessa. Kitaristi alkoi muutenkin etääntyä yhtyeen toiminnasta ja suunnitteli sooloalbumin tekemistä Purplea lämmitelleen Elf-yhtyeen kanssa. "Stormbringer" ei menestynyt yhtä hyvin kuin aiemmat albumit. Albumi muistetaan nimikappaleestaan sekä hitaasta päätöskappaleesta "Soldier Of Fortune".


title: Deep Purple

text: Ritchie Blackmore levytti alkuvuodesta 1975 Elf-muusikoiden kanssa soololevynsä "Ritchie Blackmore’s Rainbow" ja kevään Euroopankiertueen jälkeen hän erosi Purplesta ja alkoi luotsata omaa Rainbow-yhtyettään. Viimeisen keikkansa Mark III soitti 7. huhtikuuta 1975 Pariisissa. Korvaamattomana pidetty kitaristi oli lähtenyt ja Purplen tarun ennustettiin olevan lopussa.


title: Deep Purple

text: Jon Lord ja Ian Paice olivat valmiita pistämään pillit pussiin, mutta Coverdale ja Hughes ylipuhuivat heidät jatkamaan vielä. Coverdale oli kuullut amerikkalaisen Tommy Bolinin soittoa ja ehdotti miestä uudeksi kitaristiksi. Bolin oli soittanut monien artistien (muun muassa James Gang, Billy Cobham) kanssa sekä tehnyt sooloalbumin "Teaser". Bolinin soittotyyli poikkesi Blackmoren tyylistä jazz-, fuusio- ja funkvaikutteineen. Hän myös käytti paljon efektilaitteita. Bolinin tultua kitaristiksi Purple lähti syksyllä 1975 Saksaan levyttämään. Tuloksena oli "Come Taste the Band" -niminen albumi, jolla funkvaikutteet olivat voimakkaasti mukana sekoittamassa perinteistä hard rockia. Vaikka albumi sai nihkeääkin kritiikkiä, oli se kuitenkin edeltäjäänsä "Stormbringeria" eloisampi kokonaisuus.


title: Deep Purple

text: Deep Purple aloitti albumin promotoimisen Itä-Aasian kiertueella. Ongelmia alkoi ilmetä Tommy Bolinin tuotua yhtyeeseen siitä aiemmin puuttuneen ongelman: huumeidenkäytön. Deep Purple oli Jon Lordin sanoin ”ollut aina perinteinen brittiläinen kaljoitteluporukka” mutta huumeongelmiin yhtye ei ollut törmännyt. Samoihin aikoihin myös basisti-laulaja Glenn Hughesilla alkoi ilmetä samoja ongelmia. Aasiassa Tommy Bolin piikitti kätensä huonolla heroiinilla lähes soittokelvottomaksi ja Jon Lord joutui konserteissa paikkaamaan hänen vajaata soittoaan koskettimien runsaalla käytöllä. Vuoden 1976 alussa tehty Amerikan-kiertue sujui jo paremmin. Tommy Bolin oli kotikentällään ja yhtye teki onnistuneita keikkoja. Kaikesta huolimatta Jon Lordin ja Ian Paicen kiinnostus yhtyeen toiminnan jatkamiseen alkoi hiipua, ja myös David Coverdale alkoi suunnitella eroamista. Tommy Bolin ja Glenn Hughes alkoivat ottaa enemmän roolia lavalla sekä sen ulkopuolella mikä myös söi yhtyettä sisältä päin. Vaikean Ison-Britannian kiertueen viimeisen keikan jälkeen Liverpoolissa maaliskuussa 1976 Coverdale sanoi lavalta poistuttuaan Lordille ja Paicelle lähtevänsä yhtyeestä. Miehet olivat samaa mieltä asioista Coverdalen kanssa ja päättivät lopettaa yhtyeen toiminnan. Tommy Bolin ja Glenn Hughes saivat kuulla hajoamisesta vasta kuukausia myöhemmin.


title: Deep Purple

text: Ritchie Blackmore luotsasi Rainbow'ta menestyksekkäästi aluksi Ronnie James Dion kanssa ja myöhemmin yhdessä Purple-basisti Roger Gloverin kanssa yltäen kaupalliseen menestykseen niin single- kuin albumimarkkinoilla. Ian Gillan perusti vuonna 1975 oman yhtyeensä, joka alun fuusiojazz-vaiheen jälkeen siirtyi menestyksekkäästi raskaaseen rockiin 1980-luvun alkupuolella. Vuonna 1983 hän liittyi Black Sabbathiin vuoden ja yhden albumin ajaksi.


title: Deep Purple

text: Jon Lord ja Ian Paice perustivat aluksi Tony Ashtonin kanssa Paice, Ashton & Lord (PAL)-yhtyeen. 1970-luvun lopulla molemmat liittyivät David Coverdalen perustamaan Whitesnakeen, joka nousi kukoistukseensa 1980-luvulla. Glenn Hughes aloitti soolouran ja teki levyjä Pat Thrallin kanssa nimellä Hughes/Thrall. Lisäksi hän toimi sessiolaulajana muun muassa Gary Mooren levyillä. Tommy Bolin jatkoi soolouraansa, joka päättyi traagisesti jo vuoden 1976 joulukuussa Bolinin kuollessa huumeiden yliannostukseen Miamissa vain 25-vuotiaana. Alkuperäisbasisti Nick Simper on pysynyt musiikkimaailmassa tähän päivään asti soittamalla eri projekteissa ja yhtyeissä. Tällä hetkellä (2008) hän on mukana Good Old Boys -nimisessä rock’n’roll-yhtyeessä.


title: Deep Purple

text: Alkuperäinen laulaja Rod Evans joutui vuonna 1980 huijareiden kelkkaan liityttyään nimellä The New Deep Purple toimineeseen yhtyeeseen. Kyseinen manageritoimisto ja muusikot olivat erikoistuneet tämäntyylisiin huijauksiin (muun muassa Steppenwolf-nimen väärinkäyttö) joissa menestyneen bändin nimeä käytetään ottamalla mukaan kyseisen yhtyeen ex-jäsen, jolloin kaikki mahdolliset syytökset kohdistuisivat tähän kyseiseen jäseneen. Nick Simper kieltäytyi lähtemästä huijaukseen mukaan. Yhtye konsertoi Pohjois-Amerikassa ja mainosti itseään Deep Purplena ja myi konserttipaikat täyteen keikkojen kuitenkin yleensä päättyessä kaaokseen ihmisten huomatessa huijauksen. Vale- Deep Purple aikoi silti esiintyä 18 000 hengen Long Beach - areenalla.


title: Deep Purple

text: Oikean Deep Purplen taustavoimat reagoivat nopeasti julkaisemalla konserttia mainostaneessa "Los Angeles Times" -lehdessä ilmoituksia, joissa lueteltiin yhtyeeseen kuuluneet jäsenet jotka "eivät esiintyisi" konsertissa onnistuen rajoittamaan vahinkoa. Oikean Deep Purplen managerit ja lakimiehet ottivat asian hoitoonsa ja Rod Evans sai kontolleen suuret korvaukset ja menetti rojaltit kaikilta Purple-levyiltä joissa hän on mukana. Sittemmin Evans on kadonnut julkisuudesta.


title: Deep Purple

text: Deep Purplen uudelleenkasaamisesta liikkui huhuja lähes koko sen toimintatauon aikana. Ian Gillanin ja Ritchie Blackmoren välit olivat kohentuneet ja Blackmore muun muassa vieraili Gillanin soolokeikalla soittaen pari encorea. Blackmore taas oli pyytänyt Gillania Rainbow'n laulajaksi, joskin tuloksetta. Miehet kuitenkin suunnittelivat Deep Purplen ja sen kuuluisimman kokoonpanon eli kakkoskokoonpanon reunionia. Ensimmäisen kerran oli tarkoitus kokoontua vuoden 1983 alussa, mutta joidenkin soittajien muut projektit olivat vielä kesken tuolloin.


title: Deep Purple

text: Pitkään huhuttu ja suunnitteilla ollut kakkoskokoonpanon (Blackmore, Gillan, Glover, Lord ja Paice) paluu yhteen tuli ajankohtaiseksi vuonna 1984. Miesten muut projektit olivat päättyneet ja uutta tulemista alettiin valmistella. Lokakuussa 1984 julkaistiin sitten odotettu paluualbumi "Perfect Strangers". Albumi menestyi odotetusti hyvin ympäri maailmaa ja se sai kehuja kriitikoilta ja varsinkin nimikappaleesta on tullut klassikko. Purple teki laajan ja onnistuneen maailmankiertueen, joka huipentui Knebworthin festivaalikeikalle, jonne kertyi lähes satatuhatta fania sateesta huolimatta.


title: Deep Purple

text:
Vuonna 1987 yhtye julkaisi "The House of Blue Light" -albumin, joka ei ollut enää niin suuri menestys kuin "Perfect Strangers". Yhtye yritti päivittää soundiaan enemmän silloisiin muotivirtauksiin sopivaksi, jonka johdosta monet kappaleet kuulostivat ylituotetuilta.
Lisäksi huhuttiin Blackmoren ja Gillanin välien jälleen kiristyneen musiikillisten erimielisyyksien vuoksi. Blackmore oli ollut Rainbow-yhtyeensä kiistaton johtaja lähes kymmenen vuoden ajan ja halusi myös kontrolloida Purplessa välittämättä muiden, etenkin Gillanin, kommenteista. Albumia seuranneelta maailmankiertueelta kasattiin hätäisesti vuonna 1988 julkaistu "Nobody’s Perfect" -livealbumi. Albumilla oli myös Mark I:n menestyneestä ”Hush”-kappaleesta tehty uusi studioversio, yhtyeen 20-vuotisjuhlan kunniaksi.


title: Deep Purple

text: Vuonna 1989 laulajan ja kitaristin välit kiristyivät lopullisesti ja Gillan erotettiin yhtyeestä Blackmoren toivomuksesta. Gillan ei hyväksynyt kitaristin johtamistapoja ja määräilyä, kun taas Blackmoren mielestä Gillanin lauluääni ei ollut enää entisen veroinen. Muut alistuivat päätökseen ja uutta laulajaa alettiin hakea.


title: Deep Purple

text: Uudeksi laulajaksi valittiin lähinnä Blackmoren tahdosta amerikkalainen Rainbow-yhtyeessä 1980-luvun alkupuoliskolla laulanut Joe Lynn Turner. Uusi albumi "Slaves & Masters" (1990) kuulostikin enemmän Rainbowlta kuin Purplelta AOR-vaikutteineen. Kriitikot kutsuivatkin Purplea nimellä ”Deep Rainbow”. Albumilta singlenä ja videona julkaistu ”King of Dreams” sai soittoaikaa, vaikka albumi ei mikään suuri myyntimenestys ollutkaan. Kiertueen jälkeen uutta albumia suunniteltaessa Lord, Paice ja Glover ilmoittivat Blackmorelle Turnerin olevan sopimaton yhtyeen laulajaksi ja he halusivat Ian Gillanin takaisin laulamaan. Heidän mielestään Turnerin amerikkalaisvaikutteinen laulutyyli ei sopinut Purplen englantilaiseen hard rock-muottiin. Lisäksi Deep Purplen 25-vuotisjuhla olisi seuraavana vuonna (1993) ja levy-yhtiö halusi yhtyeen suosituimman kokoonpanon, eli kakkoskokoonpanon kokoontuvan juhlan kunniaksi uudelleen. Ritchie Blackmore taipui painostuksen alla pitkin hampain ja Gillan palasi elokuussa 1992 Purplen laulajaksi kolmannen kerran.


title: Deep Purple

text: Gillanin palattua yhtye alkoi levyttää uutta albumia jonka nimeksi tuli "The Battle Rages On" (1993). Tuloksena oli yhtyeen yksi raskaimmista albumeista joka sai hyvän vastaanoton niin fanien kuin kriitikoidenkin keskuudessa. Albumilla Blackmore kierrätti myös joitain vanhoja riffejään uudelleen (esimerkiksi nimikappaleen riffi on peräisin Rainbow-kappaleesta ”Fire Dance”). Levy nousi Brittein listalla top-20:n paikkeille, mutta Amerikassa Purplen menestys alkoi olla hiipumaan päin. Lisäksi yhtyeen sisäinen kemia ei ollut kunnossa. Siinä missä muut muusikot löysivät jälleen soittamisen ilon Gillanin palattua, oli Blackmore pettynyt. Hän olisi halunnut jatkaa Turnerin kanssa ja hänen mielestään Gillanin ääni ei ollut enää entisen veroinen. Syksyn 1993 juhlakiertueella Blackmore protestoi tilannetta käyttäytymisellään, muun muassa tulemalla lavalle vasta ensimmäisen kappaleen puolivälissä tai linnoittautumalla omaan pukuhuoneeseen vaihtamatta sanaakaan soittokavereidensa kanssa. Lokakuussa 1993 Blackmore ilmoitti eroavansa yhtyeestä Euroopan kiertueen jälkeen. Viimeinen Mark II:n keikka oli Helsingissä marraskuussa 1993. Tämän jälkeen Blackmore lähti perustamaan uudelleen Rainbow-yhtyettään.


title: Deep Purple

text: Kitaristin lähdöstä huolimatta jäljelle jääneet muusikot eivät Blackmoren luuloista huolimatta halunneet lopettaa. Jo sovittuihin Aasian konsertteihin otettiin kitaristiksi kuuluisa kitaravelho Joe Satriani. Yhtyeen toiminta oli nyt helpompaa vaikeana luonteena tunnetun Blackmoren poistuttua ja yhtye valitsi settiinsä harvemmin soitettuja suosikkikappaleitaan, joita Blackmore ei ollut suostunut soittamaan. Blackmoren lähtö tosin heijastui lipunmyyntiin, olihan hän legendan maineessa ja tärkeä osa Purplea. Japanissa vain 2 000 kappaletta 80 000:sta lipusta oli myyty ja osa vaati rahojaan takaisin kuultuaan, ettei Blackmore ole mukana. Kaikesta huolimatta yhtyeen ilmapiiri oli jälleen myönteinen ja tulevaisuutta oli hyvä lähteä rakentamaan puhtaalta pöydältä. Vuoden 1994 Euroopan keikkojen jälkeen Satriani palasi sooloprojektiensa pariin ja uutta vakituista kitaristia alettiin etsiä. Loppuvuodesta 1994 julkaistiin vielä Blackmoren viimeisiltä keikoilta edellisvuodelta taltioitu "Come Hell Or High Water" -cd ja video.


title: Deep Purple

text: Uudeksi kitaristiksi tuli amerikkalainen, muun muassa Dixie Dregs- ja Kansas-yhtyeissä soittanut Steve Morse. Monipuolisen musiikkitaustan omaava Morse oli voittanut alan lehdissä useita kitaristiäänestyksiä ja sopi hyvin myös persoonana Deep Purpleen. Uusi albumi, "Purpendicular", julkaistiin vuonna 1996. Se sai hyvän vastaanoton ja oli hyvin monipuolinen paketti sisältäen maistiaisia monista tyylilajeista. Purple kiersi ahkerasti maailmaa ja vuonna 1997 julkaistiin Pariisissa nauhoitettu "Live at the Olympia '96" -livealbumi, joka sisälsi yhtyeen tavoista poiketen torvisektion ryydittämässä joitain kappaleita. Seuraava studioalbumi, vuonna 1998 julkaistu "Abandon", oli edeltäjäänsä metallisempi paketti. Purple kiersi jälleen ahkerasti promotoimassa albumia ja vuoden 1999 Australian keikoilta julkaistiin myöhemmin "" -niminen livealbumi.


title: Deep Purple

text:
Vuonna 1999 elvytettiin Jon Lordin "Concerto for Group and Orchestra" sen täyttäessä 30 vuotta. Royal Albert Hallissa pidettiin kaksi menestyksekästä konserttia, joissa konsertto esitettiin kokonaisuudessaan ja myös vierailevia tähtiä nähtiin laulamassa Purplen kappaleita. Myös livealbumi ja DVD julkaistiin näistä tapahtumista. Konserton tiimoilta tehtiin myös kiertue vuosina 2000–2001 romanialaisen orkesterin kanssa.
Kova keikkatahti alkoi näihin aikoihin vaikuttaa Jon Lordiin ja hän suunnitteli siirtyvänsä sivuun yhtyeen toiminnasta. Loppuvuodesta 2001 hän joutui sivuun polvivamman vuoksi ja kosketinsoitinveteraani Don Airey (Colosseum II, Rainbow, Ozzy Osbourne ym.) tuli tuuraamaan häntä. Nähtyään, kuinka hyvin Airey sopi yhtyeeseen, Lord teki päätöksen lähdöstään. Vuoden 2002 lopulla pidettiin jäähyväiskiertue, jonka keikoilla Jon Lord soitti puolet ja Airey puolet setistä ja Ipswichin keikka syyskuussa 2002 jäi Lordin viimeiseksi.


title: Deep Purple

text: Aireyn tulo ei lopulta ollut niin suuri muutos kuin ounasteltiin. Mies oli soittanut Purplen ”sisaryhtyeissä” ja materiaali oli hänelle ennestään tuttua. Itsekin ansioituneena kosketinsoittajana hän oli luonnollinen valinta Lordin seuraajaksi. Uuden kokoonpanon ensimmäinen studioalbumi "Bananas" julkaistiin 2003. Maailmanlaajuisesti hyvin myynyt albumi oli tyylillisesti kevyempi kuin edellinen "Abandon"-albumi. Purple promotoi albumia jälleen suurella pitkäkestoisella kiertueella ja esiintyi vuonna 2005 maailmanlaajuisessa Live8-konsertissa Kanadassa. Samana vuonna julkaistiin heavympään suuntaan menevä studioalbumi "Rapture of the Deep". Yhtye kiersi ahkerasti ympäri maailmaa esiintyen suurille yleisöille etenkin Euroopassa ja Aasiassa. Deep Purple esiintyi myös Jyväskylän jäähallissa 7 000 henkilölle vuonna 2006 sekä Helsingissä 12. elokuuta 2008 loppuunmyydyssä Helsingin jäähallissa ja Kuopiossa 13. elokuuta 2008, lämmittelijänään molemmilla vuoden 2008 Suomen-keikoilla Nazareth. Deep Purple konsertoi lisäksi Kotkan Meripäivillä 17. heinäkuuta 2009 ja Tampereen jäähallissa 18.7.2009 osana maailmankiertuettaan. Deep Purple konsertoi Suomessa myös 24.11.2009 Helsingin jäähallissa ja 25. marraskuuta 2009 Oulussa Teatrialla.


title: Deep Purple

text: 26. huhtikuuta 2013 Deep Purple julkaisi yhdeksännentoista studioalbuminsa "Now What?!", joka oli yhtyeen ensimmäinen studioalbumi kahdeksaan vuoteen. Levynjulkaisun myötä yhtye lähti kiertueelle, joka kävi Helsingin jäähallissa 2. helmikuuta 2014.


title: Deep Purple

text: Deep Purple esiintyi Uriah Heep -yhtyeen kanssa Helsingissä 10. kesäkuuta 2016 Rockin' Hellsinki -festivaalilla ja 11. kesäkuuta 2016 Oulussa Rock the North -tapahtumassa.


title: Deep Purple

text: Yhtyeen kahdeskymmenes studioalbumi Infinite julkaistiin 7. huhtikuuta 2017. Toukokuussa 2017 käynnistyi The Long Goodbye -kiertue, johon sisältyi konsertti Helsingin jäähallissa 11. marraskuuta 2017.


title: Kumlan kunta

text: Kumlan kunta () on Örebron läänissä sijaitseva Ruotsin kunta. Maakuntajaossa se kuuluu Närkeen. Kunnan keskustaajama on Kumla.


title: Kumlan kunta

text: Kunnan maapinta-ala on 204,20 neliökilometriä (1.1.2016) ja asukasluku 21 154 henkeä (31.12.2015).


title: Kumlan kunta

text: Kunnanhallituksessa on 13 jäsentä ja kunnanvaltuustossa 45. Kumlan ystävyyskuntia ovat Suomesta Sipoo, Norjasta Aurskog-Höland ja Tanskasta Frederikssund.


title: Kumlan kunta

text: Kumla tarjoaa monipuoliset virkistysmahdollisuudet. Kunnasta löytyy kilometrikaupalla kävely- ja pyöräilyreittejä. Björkass on pieni lintujärvi. Älgasjön on ainoa luonnon aikaansaama järvi Kumlassa, mutta Kvarntorpin alueelta löytyy silti lisää erikokoisia järviä. Lisäksi on tarjolla useita jalkapallokenttiä, hiihtoreittejä, jäähalli ja tenniskenttä. Kunnan urheiluseuralla IFK Kumlalla on sekä jalkapallo- että jääkiekkojoukkueet.


title: Kumlan kunta

text: Kvarntorpin kukkulalla on "Konst på Hög" -niminen pysyvä veistosnäyttely. Nähtävyyksinä on erilaisia talomuseoita ja mm. kenkätehdasmuseo.


title: Kumlan kunta

text: Kunnassa on oma kirjasto. Kumlassa on 13 peruskoulua ja lukio. Myös päivähoito on järjestetty. Vanhustenhoitokin toimii. Lisäksi kunnassa on terveyskeskus.


title: Kumlan kunta

text: Vuonna 2007 kunnassa oli 97,75 km² peltoa, joten saman ajankohdan maapinta-alaan vertaamalla saadaan peltojen osuudeksi 47,6 prosenttia kunnan maapinta-alasta.


title: Kumlan kunta

text: Vuonna 1883 muodostettiin osin Kumlan ja osin Hallsbergin maalaiskunnissa sijainnut Hallsbergin taajaväkinen yhdyskunta ja vuonna 1884 Kumlan maalaiskunnassa sijainnut Kumlan taajaväkinen yhdyskunta. Vuonna 1908 osa maalaiskunnasta erotettiin Hallsbergin kauppalaan. Vuonna 1942 osa Kumlan maalaiskunnasta erotettiin Kumlan kaupungiksi, jolloin taajaväkinen yhdyskunta lakkautettiin. Loppuosaan maalaiskuntaan perustettiin vuonna 1944 Hällabrottetin taajaväkinen yhdyskunta.


title: Kumlan kunta

text:
Vuoden 1952 kuntauudistuksessa muodostettiin seuraavat "suurkunnat":
Kumlan kaupunkiin uudistus ei vaikuttanut. Vuonna 1953 Hällabrottetin taajaväkinen yhdyskunta lakkautettiin. vuonna 1967 Kumlan maalaiskunta liitettiin kaupunkiin. Nykyinen Kumlan kunta muodostettiin vuonna 1971 yhdistämällä kaupunki sekä Ekebyn alue jaetusta Ekeby och Gällerstan maalaiskunnasta. Gällerstan alue liitettiin Örebron kuntaan.


title: Kumlan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 286 Suomessa syntynyttä, mikä vastasi 1,4 prosenttia kunnan väestöstä.


title: Kumlan kunta

text: Vielä vanhempien vuoden 1984 lopun tietojen mukaan 4,7 prosenttia kunnan asukkaista oli ulkomailla syntyneitä. Tuolloin kunnassa asui 312 Suomessa syntynyttä, mikä vastasi 1,8 prosenttia kunnan väestöstä.


title: Kumlan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 193 621 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 49 000 kruunua.


title: Kumlan kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Kumlan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Kumlan kunta

text: Kunnassa on 5 taajamaa, joiden osuus kunnan väestöstä vuoden 2010 lopussa oli 85,4 prosenttia. Taajamien ulkopuolella asui tuolloin 2 992 asukasta. Seuraavassa on lueteltu kunnan alueella sijaitsevat taajamat väkilukuineen:


title: Kumlan kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Hallsbergin taajamassa on 7 122 asukasta, ja se kuuluu pääosin Hallsbergin kuntaan.


title: Kumlan kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Kumlan kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Kumlan kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Kumlan kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Kumlan kunnanvaltuustossa vuodesta 1973 lähtien.


title: Kumlan kunta

text: Vuodesta 2016 alkaen kunta on jaettu seuraaviin piireihin:


title: Kumlan kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Kumlan kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Joululahja

text: Joululahja on jouluna ystäville ja omaisille annettava lahja. Suomalaisten lasten uskomuksen mukaan joulupukki asuu Korvatunturilla, jossa joulupukilla on paja, jossa tontut tekevät joululahjoja. Suomessa joulupukki käy jouluaattoiltaisin vierailemassa kodeissa lahjoja jakamassa. Yhdysvalloissa joulupukki tulee lentävillä poroilla savupiipun kautta ja asettaa yön aikana lahjat takan reunustalla roikkuviin sukkiin tai pusseihin ja suuremmat lahjat joulukuusen alle.


title: Joululahja

text: Lapset toivovat useimmiten joulupukilta haluamiaan lahjoja joulupukin kirjeellä. Vuonna 2006 Suomessa myytiin joulumyyntinä jopa 7 miljoonaa lelua. Joulupukin illuusion paljastuttua lapsille usein kerrotaan, että joulupukkia autetaan ostamalla itse osa lahjoista. Antamisen ja saamisen ilo jatkuvat läpi elämän jouluna.


title: Joululahja

text: Joululahja on kääritty joulupaperiin ja sitä koristavat kauniit lahjanauhat tai -narut. Lahjapaketissa voi olla sinetti. Lahjapaketissa on lahjansaajan nimi, yleensä myös hyvän joulun toivotus sekä lahjan antajan nimi.


title: Joululahja

text: Lapsille uskotellaan, että tuhmille lapsille joulupukki ei tuo lahjoja vaan risuja.


title: Joululahja

text: Suomalaisessa kultturissa joululahjoja jaetaan myös pikkujouluperinteessä. Osallistujat ostavat sovitun hintaisen tavaran lahjaksi. Lahjat jaetaan satunnaisesti pikkujouluihin osallistuville ihmisille. Toisinaan lahjansaajat on etukäteen arvottu ja lahjan antaja tietää kenelle lahjan hankkii.


title: Joululahja

text: Suomessa on kaksi tapaa lahjojen jakoon. Useimmiten joulupukki tulee taloon oveen koputtaen. Joulupukki keskustelee joskus perheen kanssa. Sitten jaetaan lahjat. Joulupukki ottaa kontistaan lahjan kerrallaan. Hän katsoo lahjan saajan nimen ja nimeltä kutsuen hän ojentaa lahjan saajalle. Perheenjäsen tai pukin mukana kulkeva tonttu voi avustaa joulupukkia lahjojen jaossa.


title: Joululahja

text: Toisen tavan mukaan lahjat asetetaan kuusen alle. Joulupukin sanotaan käyneen sillä välin kun perhe on ollut muualla.


title: Joululahja

text:
Erilainen joululahja tai eettinen joululahja -käsitteellä tarkoitetaan hyväntekeväisyyslahjoja, jotka lanseerattiin Suomessa vuonna 2005. Lahjanantaja maksaa avustusjärjestön tilille rahaa, jolla järjestö ostaa lahjanantajan tahdon mukaan esimerkiksi kanoja, vuohia, koulupuvun, tai kalastusverkon kehitysmaan asukkaalle – ja lahjanantaja antaa tästä kertovan kortin läheiselleen, jota haluaa muistaa jouluna.
Erilaisia joululahjoja voi hankkia esimerkiksi Kirkon ulkomaanavun, Oxfamin tai Fida International ry:n kautta.


title: Redundanssi

text: Redundanssi eli toiste on ylimäärää, esimerkiksi informaation yhteydessä. Jos informaatiossa on redundanssia, informaatiosta voidaan poistaa osia ja informaatiosisältö säilyy silti ennallaan. Kun informaatiovirrassa, esimerkiksi puheessa, on redundanssia, se kestää siirtovirheitä. Virheenkorjauskoodit lisäävät viestiin toistetta virheiden korjaamiseksi.


title: Redundanssi

text: Esimerkiksi digitaalinen puhetallenne koodataan PCM-järjestelmässä 8 000 näytteellä sekunnissa, joista kukin näyte on 8 bittiä eli 256 erilaista voimakkuustasoa tai -vaihtoehtoa. Lause "Pekka on kotona" kestää noin 1,5 sekuntia, ja sen informaatiosisältö PCM-koodattuna on 1,5 × 8 000 × 8 eli 96 000 bittiä. Vastaavasti ASCII-koodissa lause koodautuu 120 bitillä (15 merkkiä × 8 bittiä). Puheessa on siis pelkän sanallisen tiedon kannalta paljon redundanssia.


title: Redundanssi

text: Redundanssi ilmenee muun muassa siitä, kuka puhuu, miten puhuja painottaa puheensa, millaisessa mielentilassa hän on ja kuinka voimakkaasti hän puhuu. Lauseen tietosisältö pysyy samana, sanoipa lauseen "Pekka on kotona" lähes kuka tahansa, missä mielentilassa tahansa, millä painotuksilla tahansa, kuinka voimakkaasti tai heikosti tahansa. Kuulija voi kuitenkin saada lauseesta hyvin monenlaista informaatiota, kun puheen sävy muuttuu.


title: Redundanssi

text: Toisaalta 120 bitillä voidaan koodata noin miljardi × miljardi × miljardi × miljardi vaihtoehtoa (10), esimerkiksi lausetta. Lause "Pekka on kotona" voidaan siis koodata vielä paljon vähemmillä biteillä kuin 120:llä sopimalla jokin muu koodi kuin ASCII tai PCM. Vähimmillään "Pekka on kotona" voidaan koodata yhdellä bitillä. Esimerkiksi Liisa (Pekan vaimo) on sopinut Matin (Liisan rakastajan) kanssa, että kaksi sanomalehteä verannan pöydällä (joka näkyy tielle) tarkoittaa "Pekka ei ole kotona, tule käymään". Kaikki muut lehtimäärät verannan pöydällä tarkoitavat siis "Pekka on kotona".


title: Malakka (osavaltio)

text: Malakka (malaijin kielellä "Melaka") on Malakan niemimaalla sijaitseva Malesian osavaltio. Malakka on maan toiseksi pienin osavaltio. Sen pinta-ala on 1 664 neliökilometriä ja asukasluku noin 821 000 (vuonna 2010). Osavaltion pääkaupunki on Melaka. Malakan historia ulottuu 1400-luvulle asti, mikä oli Malakan sulttaanikunnan kukoistuksen aikaa. Malakka on Malesian historiassa kansallinen ylpeydenaihe, ja Malakan sulttaanikuntaa pidetään kansakunnan alkuna.


title: Malakka (osavaltio)

text: Malakka on Malesian toiseksi pienin osavaltio sekä pinta-alaltaan, että asukasluvultaan. Osavaltion pinta-ala on 1,664 km ja asukasluku noin 800 000. Maan osavaltioista on ainoastaan Perlis Malakkaa pienempi. Malakka sijaitsee Malakansalmen itärannikolla. Sen naapuriosavaltiot ovat idässä Johor ja pohjoisessa Negeri Sembilan.


title: Malakka (osavaltio)

text: Malakan historia sai alkunsa vuonna 1402, kun Srivijaya-prinssi Paramesvara pakeni Majapahitien valtakunnan valloituksia Sumatralta. Hän perusti uuden valtakeskuksensa Malakan sulttaanikunnan Malakansalmen itärannikolle. Malakkaa uhkasivat pohjoisen suunnalta tulleet siamilaiset, joiden takia Paramesvara liittoutui kiinan Ming-dynastian keisarien kanssa. Kiinalaiset suojelivat Malakkaa siamilaisten hyökkäyksiltä ja vastineeksi Paramesvara tunnusti kiinalaisten valta-aseman alueella. Kiinan keisarien suojeluksessa Malakan sulttaanikunta nousi Malaijien saariston merkittävimmäksi kuningaskunnaksi. Paramesvara kääntyi islaminuskoon ja otti käyttöön nimen Iskandar Shah. Sulttaanikunnan satama houkutteli runsaasti kauppiaita Arabian, Intian ja Persian suunnalta ja Malakka kehittyi nopeasti kansainväliseksi kauppapaikaksi.


title: Malakka (osavaltio)

text: Vuonna 1509 Kaakkois-Aasiaan saapuivat portugalilaiset etsimään mausteita. Malakka ei katsonut hyvällä eurooppalaisten halua kasvattaa valtaansa alueella ja malakkalaiset hyökkäsivät portugalin laivaston kimppuun, ottaen useita vankeja. Portugalilaiset hyökkäsivät Afonso de Albuquerquen johdolla Malakkaan vuonna 1511. Eurooppalaiset olivat raskaammin aseistettuja kuin Malakan sulttaanikunnan joukot, mutta Malakka kukistui kuitenkin vasta kuukauden mittaisten maa- ja meritaisteluiden jälkeen.


title: Malakka (osavaltio)

text: Malakan viimeinen sulttaani Mahmud Shah pakeni portugalilaisten valloituksia Malakan niemimaan eteläkärkeen, mihin hän perusti Johoren sulttaanikunnan. Sulttaanin poika Mazaffar taas pakeni pohjoisen suuntaan, mihin hän perust Perakin.


title: Malakka (osavaltio)

text: Portugalilaiset tekivät Malakasta Kaakkois-Aasian hallintokeskuksensa. He rakensivat kaupungin suojelemiseksi A Famosan linnoituksen ja Francis Xavierin nimeä kantavan kirkon, jolla portugalilaiset pyrkivät istuttamaan katolisuutta Malakkaan. Portugalin vallan alla Malakka ei enää kuitenkaan kukoistanut merkittävänä kauppakaupunkina, sillä muslimikauppiaat eivät enää saapuneet eurooppalaisten valtaamaan Malakkaan, vaan hajaantuivat muihin Malaijien saariston satamakaupunkeihin.


title: Malakka (osavaltio)

text: Portugalilaiset eivät kyenneet vakiinnuttamaan valtaansa Malakan niemimaalla. Myös Malakan asukasluku romahti, sillä maan kukoistuksen aikana 1400-luvulla kaupungissa asui satatuhatta ihmistä, kun 1500-luvulla väkiluku oli enää 25 000. Johoren sulttaanikunta yritti valloittaa Malakkaa takaisin portugalilaisilta, mutta yritykset epäonnistuivat. Portugalilaiset kärsivät myös Sumatran suunnalta tulleista hyökkäyksistä, kun Acehin sulttaanikunnan sulttaani Iskandar Muda pyrki ajamaan portugalilaiset pois Malakasta. Portugalilaiset eivät kuitenkaan kukistuneet kaakkoisaasialaisten edessä. 1600-luvulla Hollannin Itä-Intian kauppakomppania kasvatti valtaansa nykyisen Indonesian alueella. Johore liittoutui hollantilaisten kanssa portugalilaisten pois ajamiseksi Malakasta. Samalla Johorin sulttaani näytti jo hyväksyvän, että Malakkaa ei saada enää vallattua takaisin eurooppalaisilta.


title: Malakka (osavaltio)

text: Portugalilaisten ja Hollantilaisten valtataistelu Kaakkois-Aasiassa päättyi vuonna 1641, kun hollantilaiset valloittivat Malakan portugalilaisilta kahdeksan kuukauden piirityksen jälkeen. Hollantilaiset rakensivat omalla valtakaudellaan Malakkaan useita hallintorakennuksia ja omia kirkkojaan. Hollantilaiset hallitsivat Malakkaa 150 vuoden ajan, vuoteen 1795 asti. Hollannin valtakaudella Malakasta tuli jälleen niemimaan tärkein satamakaupunki. Malakka jäi hollantilaisvallan alla kuitenkin vähemmälle huomiolle, sillä Hollannin tärkein Kaakkois-Aasian kauppatukikohta oli Jaavalla sijainnut Batavia.


title: Malakka (osavaltio)

text: Kun ranskalaiset valtasivat Hollannin Napoleonin sotien aikana, brittiläiset ottivat haltuunsa Hollantilaisten siirtomaa-alueet Kaakkois-Aasiassa. Sodan päätyttyä Napoleonin kukistumiseen, Malakka palasi vähäksi aikaa hollantilaisten hallintaan. Vuonna 1824 britit ja hollantilaiset solmivat sopimuksen, jolla Malakka luovutettiin briteille ja Sumatralla sijainneen Bengkulun britit luovuttivat hollantilaisille. Maat myös tunnustivat toistensa vaikutuspiirit: Hollantilaiset saivat hallintaansa Hollannin Itä-Intia alueen, nykyisen Indonesian. Briteille jäi Malakan niemimaa.


title: Malakka (osavaltio)

text: Brittiläiset yhdistivät vuonna 1826 hallitsemansa alueet Malakan, Penangin ja Singaporen hallinnolliseksi kokonaisuudeksi, Salmisiirtokunniksi. Salmisiirtokuntien osana Malakka jäi brittien tärkeimmän Kaakkois-Aasian kauppatukikohdan, nopeasti kasvaneen Singaporen varjoon.


title: Malakka (osavaltio)

text: Toisen maailmansodan jälkeen Malakka liitettiin Salmisiirtokuntien osana Malaijan liittoon, josta muodostui myöhemmin Malaijan federaatio, joka itsenäistyi Britanniasta vuonna 1957. Malaijan ja myöhemmin muodostetun Malesian itsenäistymisen jälkeen Malakasta muodostettiin yksi maan osavaltio.


title: Malakka (osavaltio)

text: Malakan väestön enemmistön muodostavat malaijit, mutta osavaltion väestöstä on hieman alle 40 prosenttia malesiankiinalaisia. Kiinalaisia saapui Malakkaan runsaasti etenkin brittiläisellä kaudella.


title: Malakka (osavaltio)

text: Muista Länsi-Malesian osavaltioista poiketen Malakka ja Penang eivät ole sulttaanin johtamia osavaltioita, vaan osavaltion päämiehenä toimii kuvernööri, "Yang di-Pertua Negeri". Maan kuningas nimittää kuvernöörit virkoihinsa. Kuvernööri vastaa muiden osavaltioiden sulttaania ja hänen roolinsa on lähinnä seremoniallinen. Kuvernöörit eivät myöskään toimi sulttaanien tavoin maan kuninkaan virassa. Käytännön poliittista valtaa käyttää osavaltion pääministeri "Menteri Besar".


title: Fabryka Samochodów Małolitrażowych

text: Fabryka Samochodów Małolitrażowych (FSM) oli puolalainen pienten autojen valmistaja. FSM:n tehdas sijaitsi Bielsko-Białassa, Puolan eteläisessä osassa. FSM oli merkkinä olemassa vuodesta 1972 vuoteen 1991, jolloin Fiat otti tehtaan hallintaansa, siitä eteenpäin tehdas on ollut "Fiat Puola".


title: Fabryka Samochodów Małolitrażowych

text: Tehdas on valmistanut Fiatin mallia 126p, joka tunnettiin Suomessa lempinimellä käppänä, mikä kuvaa autoa perin hyvin, sillä auto oli hyvin pienikokoinen - Fiat 600:n seuraaja. Lisäksi tehdas valmisti 1980-luvun alkuun asti Syrenaa, joka oli alun perin toisen puolalaisen tehtaan, FSO:n tuote. Kun tehdas siirtyi Fiatille, siellä käytiin valmistamaan Fiat Cinquecentoa (=500) ja myöhemmin tämän seuraajaa Fiat Seicentoa (=600). Uusin malli tuotannossa on Fiat Panda. Fiat 126p:n valmistus lopetettiin vuonna 2000, jolloin auto oli jo auttamattomasti vanhentunut. 126p oli FSM:n selkeästi merkittävin tuote, sillä sitä sai kaikista helpoiten kommunistisessa Puolassa. Toisaalta 126p oli huono perheauto, se oli ahdas, meluisa, hankala ajaa ja hidas.


title: Fabryka Samochodów Małolitrażowych

text: Kaikki Cinquecentot, Seicentot ja uudet Pandat on valmistettu Puolassa kaikille markkinoille. Suomeen ei ole tuotu Cinquecentoa eikä Seicentoa. Muiden mallien (Syrena ja 126p) vienti rajoittui entisiin SEV-maihin.


title: Pisan torni

text: Pisan torni () tai Pisan kalteva torni () on italialaisen Pisan kaupungin tuomiokirkon kellotorni Piazza dei Miracolin alueella. Torni on tullut kuuluisaksi siitä, että se on kallellaan.


title: Pisan torni

text: Pisan torni painaa noin 14 500 tonnia. Torni on matalammalta puoleltaan 55,86 metriä ja korkeammalta puoleltaan 56,67 metriä korkea. Tornin juuressa sen läpimitta on 15,48 metriä, ja sen seinät ovat 2,44 metriä paksut. Torni edustaa keskiaikaista romaanista tyyliä. Tornin kaltevuudeksi mitattiin vuonna 2007 3,97 astetta.


title: Pisan torni

text: Kahdeksankerroksisen tornin huipulle johtaa kahdet kierreportaat, joista toisessa on 294 askelmaa ja toisessa 296. Torni on tehty marmorista.


title: Pisan torni

text: Pisan tornia alettiin rakentaa vuonna 1173 Pisan katedraalikompleksin viimeisenä osana. Tornin ensimmäisen rakennusvaiheen insinööri oli Bonanno Pisano tai Gherardo di Gherardo. Torni oli kuitenkin perustettu epävakaalle pohjalle, minkä vaikutus havaittiin kun tornia oli rakennettu kolme kerrosta. Rakennustyöt keskeytettiin lähes vuosisadan ajaksi. Tauon aikana tornin perustukset asettuivat, mikä ehkä esti sen romahduksen jo varhaisessa vaiheessa.


title: Pisan torni

text: Tornin rakentamista jatkoi insinööri Giovanni di Simone vuonna 1272. Hän kompensoi tornin vinoutta tekemällä kerroksista korkeammat tornin lyhyemmällä puolella. Torni kuitenkin jatkoi vajoamistaan, eikä ratkaisua kyetty löytämään. Vuosina 1272–1278 rakennettiin neljä kerrosta, minkä jälkeen oli taas pitkä tauko. Kellotapuli valmistui vuonna 1370.


title: Pisan torni

text: Tunnetun tarinan mukaan tiedemies Galileo Galilei pudotti tornin huipulta kaksi erikokoista kuulaa osoittaakseen, että esineiden putoamisnopeus ei riipu niiden massasta kuten Aristoteles oli väittänyt. Tarinan todenperäisyyttä on epäilty, sillä Galilei ei itse koskaan maininnut koetta.


title: Pisan torni

text: Valmistumisen jälkeisten neljän vuosisadan aikana torniin sijoitettiin seitsemän kirkonkelloa, joista suurin painaa yli 3600 kilogrammaa. Raskaimmat kellot hiljennettiin 1900-luvun alussa, jotta niiden liike ei pahentaisi tornin kallistumista.


title: Pisan torni

text: Tornin ympäri kaivettiin kävelytie vuonna 1838, ja torni alkoi kallistua entisestään. Tornin perustuksia vahvistettiin 1900-luvulla sementillä ja muunlaisilla vahvistuksilla. 1900-luvun lopussa rakennus vajosi 1,2 millimetriä vuodessa ja oli vaarassa kaatua. Torni suljettiin vuonna 1990 ja sen kellot hiljennettiin. Tornia alettiin suoristaa: maata siirrettiin pois sen alta, minkä ansiosta tornin kallistusta saatiin vähennettyä 44 senttimetriä 4,1 metriin. Suoristushanke päättyi toukokuussa 2001, ja torni avattiin sen jälkeen taas vierailijoille. Tornin suoristuminen jatkui itsestään, ja vuonna 2008 havaittiin tornin suoristuneen yhteensä 48 senttimetriä. Insinöörien mukaan torni pysyy vakaana vähintään 200 vuoden ajan.


title: KamAZ Oka

text: KamAZ Oka on pieni venäläinen erittäin edullinen henkilöauto, joka on KamAZin ja SeAZin valmistama. KamAZ valmisti Okaa vuoteen 1997 asti. SeAZ on valmistanut Okaa vuodesta 1996 lähtien. SeAZ on alun perin invalidiautojen valmistaja, joten Okasta on olemassa myös invalidimalleja. Okaa valmistetaan myös Azerbaidžanissa Gyandzhan tehtaalla.


title: KamAZ Oka

text: Ensimmäisen sukupolven Oka on Neuvostoliitossa 1980-luvulla suunniteltu pieni henkilöauto, jossa on tilaa neljälle. Autoa liikuttaa kaksisylinterinen moottori, joka on puolikas Lada Samaran moottorista. Ensimmäisen sukupolven Oka menetti halvasta hinnastaan huolimatta suosionsa elinkaarensa loppuvaiheilla vanhanaikaisesta suunnittelusta johtuen. Autosta on olemassa myös Toima-niminen pakettiautoversio.


title: KamAZ Oka

text: Oka kuluttaa polttoainetta vain 3,2 litraa sadalla kilometrillä, sen huippunopeus on 125 km/h ja sen 749 cc kaasutinmoottorissa on tehoa 33 hp.


title: KamAZ Oka

text: Mallinumeroiden selitteet:


title: KamAZ Oka

text: Toisen sukupolven Oka on huomattavasti edeltäjäänsä modernimmin muotoiltu. Perusmoottori on edelleen sama Samaran moottorin puolikas, mutta lisäksi vaihtoehtona on myös Daewoon valmistama 0,8 litran ruiskukone.


title: KamAZ Oka

text: Moottorivaihtoehdot:


title: Polski Fiat

text: Polski-Fiat (tai Polski Fiat, kirjoitusasu vaihtelee) oli automerkkinä olemassa 1930-luvulla, jolloin Puolassa valmistettiin Fiat-autoja lisenssillä. Myöhemmissä Polski-Fiateissa ei ole muita yhteyksiä 1930-luvun malleihin kuin nimi.


title: Polski Fiat

text: Polski-Fiat on myös yleisnimitys Puolassa valmistetuille Fiatin malleille. Fiatia valmistettiin Puolassa 1960-luvun lopulta lähtien, kun FSO kävi valmistamaan 125p -mallia. Joskus Puolassa valmistetun Fiatin mallinumeron perässä oli kirjain P. Ainakin seuraavia Fiatin malleja on valmistettu Puolassa (Suluissa valmistajatehdas FSO/FSM):Suomessa tunnetuimmaksi Polski-Fiatiksi tuli ainoa tänne tuotu malli, 125. Polski-Fiat 125 osoittautui laadultaan sangen kehnoksi, etenkin sähkölaitteet ja iskunvaimennus osoittautuivat poikkeuksellisen vikaherkiksi. Polski Fiat oli hyvin varusteltu auto ja sen takuu oli siihen aikaan tavallista parempi, 2 vuotta. 125p-mallista esiteltiin myös erikoismallit Monte Carlo ja Akropolis auton kohtuullisen rallimenestyksen vuoksi. 125p:n seuraaja oli FSO Polonez, joka käytti melkein samaa moottoria ja pohjalevyä. Polonezin moottorissa oli Polski Fiatin moottoriin verrattuna vain parempi öljynkierto. 1980-luvulla Polski Fiatkin sai Polonezin moottorit, jolloin mallinimeen tuli lisätunnus M, esimerkiksi 1.5 ME. Vuonna 1983 Fiatin lisenssiaika loppui, joten Polski Fiatit nimettiin FSO 1.3:ksi ja FSO 1,5:ksi moottorikokoon vedoten. Suomessa myytiin 125p:n versioina 1,3:n ja 1,5:n henkilö- ja farmarimalleja sekä 1,5:n avolavapakettiautoa "Polle".


title: Polski Fiat

text: Ennen Polski-Fiatia Suomessa myytyjä puolalaisia automerkkejä olivat olleet Warszawa-henkilö- ja -pakettiautot sekä Nysa-pakettiautot ja -pikkubussit 1950-luvulla ja 1960-luvun alussa. Wihuri-yhtymän tytäryhtiö Wi-Auto Oy solmi Polski-Fiatin valmistajan FSO:n kanssa maahantuontisopimuksen vuonna 1970 ja ensimmäiset autot tulivat maahan jo samana vuonna. Saatavilla olivat henkilö- ja farmariautot ja myöhemmin mallisto täydentyi Polle-avolavapakettiautolla. Maahantuoja joutui tekemään ensimmäisiin autoihin runsaasti korjauksia ja parannuksia, koska niiden laatu ja viimeistely oli tehtaan jäljiltä varsin karkea. Vuonna 1974 perustettiin suomalais-puolalainen yhteisyritys Polmot Oy, joka alkoi vuonna 1977 tuoda maahan myös puolalaisia Ursus-traktoreita. Polmot toimi vuodesta 1978 lähtien Helsingin Malmille rakentamissaan tiloissa. Vuonna 1979 henkilöautovalikoimaan tuli uusi malli FSO Polonez ja samana vuonna SOK osti Wihuri-yhtymän osuuden Polmot Oy:stä. Vuosina 1970–1979 Suomessa myytiin reilut 7 500 Polski-Fiat -henkilöautoa, joista farmarimalleja oli toistatuhatta. Polonez-autoja ehdittiin myydä vuoden 1979 aikana parisataa kappaletta.


title: Polski Fiat

text: Vuonna 1983 maahantuojan nimi muuttui Maanteho Oy:ksi ja Polski-Fiat jäi pois uusien autojen nimestä. FSO 125p esiintyi Suomessa myytävien henkilöautojen luettelossa viimeisen kerran vuonna 1985. 1980-luvun aikana Suomessa myytiin vuosittain enää alle 600 FSO-autoa. Vuoden 1988 lopussa Suomessa oli rekisterissä 3 079 FSO-henkilöautoa merkin ollessa tilastossa 31. sijalla. FSO Polonezin ja Pollen tuonti Suomeen päättyi vuonna 1992, koska autot eivät täyttäneet kiristyneitä pakokaasumääräyksiä.


title: Polski Fiat

text: Vuoden 1999 lopussa Suomen ajoneuvorekisterissä oli 118 Polski-Fiat-merkillä rekisteröityä autoa. Lisäksi oli 532 FSO 125p -merkillä tilastoitua autoa, suurimmaksi osaksi Polle-pakettiautoja.


title: Dacia (automerkki)

text: Dacia on romanialainen vuonna 1966 perustettu autonvalmistaja, joka on aina toiminut yhteistyössä ranskalaisen Renault’n kanssa. Dacia valmisti 1970-luvulta asti Renault'n isompiin malleihin perustuvia autoja. Nykyään Renault omistaa koko tehtaan. Dacian palveluksessa on yli 12 500 työntekijää.


title: Dacia (automerkki)

text: Dacian autotehdas valmistui Colibașiin (nyk. Mioveni) lähelle Piteștiä vuonna 1968. Ensimmäisenä se ryhtyi valmistamaan lisenssillä Renault 8:an perustuvaa Dacia 1100:aa. Jo vuosien 1968–1972 välisenä aikana tuotettiin 44 000 autoa. Tuotantoon tuli sittemmin Renault 12:een perustuvat Dacia 1300 -mallit, joita vuosina 1969–2003 valmistettiin kaikkiaan yli kaksi miljoonaa. Vientiautot valmistettiin eri tuotantolinjalla, ja siksi monet romanialaiset ostivat autonsa Unkarista.


title: Dacia (automerkki)

text: Nykyisin tehtaassa valmistetaan uutta Logan-mallia, joka on alusta asti suunniteltu 5 000 euron autoksi. Suuri osa auton komponenteista on samoja kuin ne, joita käytetään nykyisin Renault’n omassa valmistuksessa olevissa malleissa. Sekin on keino säästää hintaa. Logania aiotaan valmistaa myös monessa kehittyvässä automaassa, esimerkiksi Kiinassa, Kolumbiassa ja Venäjällä. Toinen Dacian malli on vanha Solenza, joka pohjautuu edeltävään SupeRNovaan.


title: Dacia (automerkki)

text: Suomen markkinoille Dacia saapui vuoden 2010 alussa. Markkinaviestin pääsanoma on verrattain alhainen hinta, ja merkin iskulause Suomessa kuuluukin: ""Keskity oleelliseen"."


title: Moskvitš

text: Moskvitš (), kansanomaisesti "Mosse", on venäläinen automerkki. Nimi merkitsee "moskovalaista". Nimen eri kirjoitusasuja ovat mm. Moskvitsh, Moskvich (engl.), Moskwitsch (saks.). Koska Moskvitš ei Neuvostoliitossa ollut kovin arvostettu kulkuneuvo, väitettiin että nimi ei tarkoitakaan moskovalaista, vaan on lyhenne sanoista "Mozhno otjehat sto kilometrov, vylezai i tshini": "Sillä voi ajaa sata kilometriä, sitten nouse ulos ja ala korjata."


title: Moskvitš

text: Moskvitšin historia alkoi vuonna 1928, kun Moskovan autotehdasta alettiin rakentaa. Se aloitti vuonna 1930 Ford A ja Ford AA -malleihin perustuvien autojen kokoonpanon Gorkin autotehtaan (GAZ) tuottamista osista. Vuonna 1940 tämä moskovalainen, Kommunistisen nuorisointernationaalin (KIM) mukaan nimetty tehdas suunnitteli oman kaksiovisen automallin KIM 10, joka pohjautui lähinnä Fordin Prefect- ja Ten-malleihin. Autosta tehtiin myös avomalli.


title: Moskvitš

text: Josif Stalin ei kuitenkaan ollut lainkaan tyytyväinen autoon, joten sen tilalle suunniteltiin neliovinen pikkuauto. Tämä auto muistutti jossain määrin Opel Kadettia ulkoisesti, mutta perusratkaisut olivat Fordilta. KIM 10 -autoa tehtiin viitisensataa kappaletta. Neliovisia ei ehditty tehdä kuin pari kappaletta, kun tehdas oli siirrettävä sodan vuoksi kauas Uralin taakse ja valjastettava sotatarviketuotantoon. Sodan päätyttyä voittajiin kuulunut Neuvostoliitto miehitti Itä-Saksan, ja sai osansa Saksan teollisesta tuotannosta, osana pyrkimystä estää pysyvästi Saksan uudelleennousun teollisuusmahdiksi.


title: Moskvitš

text: Neuvostoliiton miehitysvyöhykkeelle jääneestä Brandenburgista siirrettiin Uralin alueelle Opelin kuorma-autotehdas koneistoineen ja henkilökuntineen. Opelin Rüsselsheimin pahoin pommitetusta tehtaasta vietiin jäljelle jääneet Opel Kadettin "K-38" tuotantovälineet ja piirustukset. Tehtaan jäännösten siirto oli työlästä: autotuotanto oli lopetettu 1940 sotatarviketuotannon tieltä, ja tehdas sodan loppuvaiheessa pommitettu raunioiksi. Stalin oli kuitenkin päättänyt, että Kadett on soveliaampi Neuvostoliiton kansanautoksi kuin KIM. Vaikka tuotantodokumentitkin olivat General Motorsilla ja tuotantokoneet enimmäkseen hajalla, oli tehdas saatava toimintaan Moskovassa. Venäläis-saksalainen työryhmä ja sodan jälkeen perustettu yhteistyöyritys, Awtovelo, sai kuin saikin tarvittavat valmistelut tehdyiksi niin, että vuonna 1947 voitiin käynnistää Moskvitš 400-420-mallin henkilöautojen tuotanto. Tehtaan pääsuunnittelijan A.F. Andronovin johdolla luotiin myös monia edistyksellisiä prototyyppejä, mutta niitä ei hyväksytty tuotantoon resurssipulan vuoksi.


title: Moskvitš

text: Tehtaalle annettiin viralliseksi nimeksi MZMA (Московский завод малолитражных автомобилей eli МЗМА: "Moskovan pikkuautotehdas"), joka muutettiin 1968 AZLK:si (Автомобильный Завод имени Ленинского Комсомола, Leninin nuorisoliiton autotehdas). Neuvostoliiton romahduksen jälkeen perustettiin Renaultin ja Moskovan kaupungin yhteisyritys, joka esiintyi nimellä OAO Moskvitsh. Tuotantoa ei kuitenkaan levottomissa oloissa saatu käyntiin, ja tehdas joutui monista yrityksistä huolimatta konkurssiin. Moskvitšeja valmisti myös IŽ, Udmurtiassa sijaitseva Izhevskin koneenrakennus- ja asetehdas, joka tuotti monenlaisia omia versioita kuten "Lava -Mosseja" ja viisiovista Combia. IC - moottoripyörät ja maailmankuulut Kalashnikovit ovat myös sieltä kotoisin. Moskvitsh-tehtaalla suunniteltiin 1950-luvulla myös pieni Fiat 600 -autoa ulkoisesti muistuttava Moskvitsh 444, jonka valmistus annettiin ukrainalaiselle, Zaporoshjen kaupungissa sijainneelle Kommunar-traktoritehtaalle. Auto oli tuotantonimeltään ZAZ 965 Zaporoshets, Suomessa tunnettu nimellä Jalta.


title: Moskvitš

text: Vuonna 1947 aloitettiin Moskvitš 400:n tuotanto. Vuonna 1954 sen sivuventtiilimoottorin (1100 cm³) tehoa lisättiin kolme hevosvoimaa 26:een, vaihdelaatikon kakkonen ja kolmonen synkronoitiin ja muitakin parannuksia tehtiin - mallimerkinnäksi tuli 401. Vuonna 1956 tuli tuotantoon malli 402 (1200 cm³, 35 hv), jossa käytettiin perusrakenteeltaan 401-moottorin kaltaista, suuremmaksi porattua ja mm. laakeroinniltaan muutettua moottoria. Vuonna 1958 tämä varustettiin samaa perusrakennetta edustaneella tehokkaammalla kansiventtiilimoottorilla (1360 cm³, 45 hv) ja vuonna 1960 nelivaihteisella vaihteistolla - mallimerkintänä oli 407. Vuonna 1964 alkoi siirtymävaiheen mallin 403 tuotanto (Suomessa kauppanimenä oli Skandinavia), ja vuonna 1964 lanseerattiin koriltaan uusi 408, jonka edellisestä kehitelty moottori tuotti kaksikurkkuisella kaasuttimella 60 hv SAE (Suomessa kauppanimellä Elite).


title: Moskvitš

text: Vuonna 1967 tuotettiin Ufan moottoritehtaalla 1500 cm³:n iskutilavuuksinen moottori (80 hv SAE), jonka rakenne muistuttaa BMW:n moottoreita. Yhteistyötä ei tiettävästi moottorin suunnittelussa kuitenkaan ollut. Tekniikan Maailma -lehti vertaili BMW:n ja Moskvitshin maahantuojien avustuksella moottorinosia, ja johtopäätöksenä oli, että Moskvitšin moottorin osat eivät sopineet BMW-moottoreihin. Tällä moottorilla varustettiin sittemmin kaikki takavetoiset Moskvitšit: Mallit 412, 1500 ja 2140. Nämä olivat kaikki 408 malliin perustuvia, rakenteeltaan ja korin ulkoisilta muodoiltaan modernisoituja ja paranneltuja malleja. 1970-luvulla mukaan tuli myös avolavapakettiauto Elite Pickup. 1970-luvun loppupuolella Eliten etusäleikkö, ovien kahvat, kojelauta ja takavalot uusittiin ja erilliset tuuletusikkunat jäivät pois etuovista.


title: Moskvitš

text: 1986 lanseerattiin etuvetoinen Moskvitš 2141 Aleko, joka oli ulkonäöltään hyvin samanlainen kuin iso Talbot. Mitään yhteistyötä näidenkään tehtaiden välillä ei ollut, vaikka monet ratkaisut olivat samankaltaisia. Monia prototyypeiksi jääneitä yritelmiä oli myös, mm. Moskvitš Kalita ja Knjaz Vladimir.


title: Moskvitš

text: Kaikkiaan Moskvitšeja tuotettiin yli neljä miljoonaa kappaletta. Tärkeimmät länsimaiset vientimaat olivat Suomi, Norja, Kreikka ja Itävalta. Belgiassa toimiva kokoonpanotehdas, Scaldia-Volga, kokosi Moskvitšeja merkillä Scaldia ja niitä varustettiin myös Perkins-dieselillä.


title: Moskvitš

text:
OAO Moskvitsh ajautui konkurssiin 2002.
Renaultin omistama Moskvitsh -tavaramerkki on otettu 2010 -luvun puolivälissä uudelleen käyttöön sellaisina malleina, kuin Duster ja Dacia.


title: Moskvitš

text: Moskvitš oli ensimmäinen Suomessa markkinoille tullut neuvostoliittolainen automerkki. Vuonna 1948 perustettiin neuvostoliittolaisten autojen tuontia varten suomalais-neuvostoliittolainen yhteisyritys Oy Konela Ab, joka jatkoi vuonna 1937 perustetun Lauttasaaren Autokorjaamo Oy:n toimintaa. Ensimmäiset Moskvitš 400 -henkilöautot tuotiin maahan samana vuonna (toisten tietojen mukaan vasta vuonna 1949), ja alkuaikoina yhtiö edusti myös itäsaksalaisia EMW- ja tšekkiläisiä Tatra-autoja.


title: Moskvitš

text: Vuonna 1949 alkoi Moskvitšin ohella Pobeda-autojen maahantuonti. Moskvitš- ja Pobeda-autoja tuotiin Suomeen vuosina 1949–1952 yhteensä 1 225 kappaletta, ja Konelan johto totesi noiden vuosien autokaupasta seuraavasti: "Autoja ei tarvinnut myydä, vaan me jaoimme ne mahdollisimman tasapuolisesti." Moskvitšin etuina olivat auton rakenteen yksinkertaisuus, edullinen hankintahinta ja tuontisäännöstelyn vuosina helppo saatavuus länsieurooppalaisiin ja yhdysvaltalaisiin autoihin verrattuna, mutta puutteina viimeistelyn karkeus ja heikohko suorituskyky. Tekniikan Maailma -lehden vuonna 1955 tekemien haastattelujen mukaan Moskvitšin omistajat olivat autoihinsa huomattavasti tyytyväisempiä kuin itäsaksalaisen Ifan omistajat omiinsa. Vuoden 1954 lopussa Suomessa oli rekisterissä 2 684 Moskvitš-autoa ja se oli kuudenneksi yleisin henkilöautomerkki.


title: Moskvitš

text: Ensimmäinen nimenomaan Suomen markkinoille suunniteltu Moskvitšin malli oli vuonna 1963 esitelty 403, joka korvasi vuonna 1958 esitellyn 407:n ja josta käytettiin nimeä Skandinavia. Tämä oli eräänlainen koemalli, koska sen etuakselisto ja jarrujärjestelmä otettiin käyttöön vuonna 1965 esitellyssä Moskvitš 408:ssa, jonka mallinimeksi vientimarkkinoilla tuli Elite. Ensimmäinen Suomeen tuotu Elite luovutettiin rouva Sylvi Kekkoselle. Hallitusneuvos Matti Kekkosen mukaan hänen äitinsä ei kuitenkaan käyttänyt autoa, vaan antoi sen tasavallan presidentin kanslian käyttöön. Myöhemmin kyseinen Elite oli opetusautona Kainuun ammattioppilaitoksessa Kajaanissa, kunnes se siirtyi tieliikennemuseo Mobilian kokoelmiin vuonna 1992.


title: Moskvitš

text: Vuonna 1965 Moskvitš Skandinavia maksoi Suomessa 4 995 markkaa (vuoden 2005 rahassa 7 520 euroa), farmarimalli Moskvitš 424 5 440 markkaa (8 180 €) ja Elite 6 400 markkaa (9 630 €). Samaan aikaan esimerkiksi Volkswagen Kuplan perusmalli maksoi 5 990 markkaa (9 015 €). Lokakuussa 1965 Suomeen tuli 50 000:s maahan tuotu Moskvitš. Vuoden 1969 lopussa Suomessa oli rekisterissä 41 035 Moskvitš-henkilöautoa, jolloin se oli viidenneksi yleisin henkilöautomerkki. Eliten farmarimallia rekisteröitiin pakettiautoiksi ns. piilofarmareina vuosina 1967–1971 yhteensä 1 329 kappaletta.


title: Moskvitš

text: Moskvitš oli 1970- ja 1980-luvuille saakka yleinen auto varsinkin maaseudulla, jossa arvostettiin sen helppoa huollettavuutta ja soveltuvuutta huonokuntoisille teille. Merkin myynti alkoi laskea 1970-luvun alussa, mihin vaikutti osaltaan Ladan tulo Suomen automarkkinoille vuonna 1971. Moskvitš ja Lada eivät tosin suoranaisesti kilpailleet keskenään hinnallaan, koska vuonna 1975 Moskvitš Elite 1300 maksoi 9 570 markkaa (vuoden 2005 rahassa 6 540 euroa), mutta Ladan perusmalli 14 900 markkaa (10 180 €). Vuonna 1974 rekisteröitiin vielä juuri ja juuri yli 2 000 Moskvitšia, mutta vuonna 1979 enää alle tuhat. Viimeiset Suomeen tuodut Moskvitšin mallit olivat 1300 ja 1500 cm³:n moottoreilla varustetut Eliten henkilöauto- ja farmarimallit sekä avolavapakettiauto. Suomessa rekisteröitiin vuonna 1982 vielä 485 Moskvitš-henkilöautoa, jolloin se oli eniten rekisteröityjen henkilöautomerkkien tilastossa 24. sijalla. Moskvitšin tuonti Suomeen hiipui 1980-luvun lopulla; viimeisen kerran Moskvitš Elite oli mukana Oy Konela Ab:n maahantuomien automallien luettelossa vuonna 1989. Moskvitš Aleko -mallia ei enää tuotu Suomeen. Vuoden 1988 lopussa Moskvitšeja oli Suomen ajoneuvorekisterissä 3 243 autoa, jolloin se oli 30. yleisin henkilöautomerkki.


title: Moskvitš

text: Vuoden 1999 lopussa Suomessa oli rekisterissä kaikkiaan 664 Moskvitš-autoa. Näistä Elite-henkilöautoja oli 238 kappaletta, Eliten avolavapakettiautoa 260 kappaletta, 1960-luvun malleja 402, 403 ja 407 yhteensä 82 kappaletta ja muita 86 kappaletta.


title: Moskvitš

text: Tehdas on tuottanut aina myös henkilömalleihin perustuvia erikoismalleja, ensiapu-, invalidi-, taksi-, farmari- ja pakettiautoja. Izhevskin tehdas on valmistanut omia rinnakkaisversioitaan, muun muassa henkilöautoa Moskvitsh 412 IE, viisiovista Combia IZh 2125 sekä "Lava-Mosseja": avomallina IZh Pikap 27151 ja umpimallina IZh Furgon 27156. Näistä on edelleen erilaisia versioita, joiden tyyppinumerointi eroaa perusversiosta, esim. IZh 21251 ja IZh 2715-01. 1500 cm³:n moottorin perusversion 412E ohella on käytetty myös alemman puristussuhteen moottoria 412DE sekä iskunpituutta 5mm pidentämällä aikaansaatua 1600 cm³:n moottoria 412ME.


title: New Orleans

text: New Orleans (Am.engl. [] tai []) on Yhdysvaltain Louisianan osavaltiossa Mississippijoen alajuoksulla sijaitseva kaupunki. Siellä on noin 385 000 asukasta.


title: New Orleans

text: Ranskalaiset perustivat kaupungin vuonna 1718.


title: New Orleans

text: Hurrikaani Katrina aiheutti kaupungissa pahoja tuhoja vuonna 2005. Merkittävä osa asukkaista muutti pois, ja infrastruktuuria piti suunnitella uusiksi. Väkiluku ei ole kasvanut ennalleen kymmenessä vuodessa.


title: New Orleans

text: Ranskalaiset perustivat "Nouvelle-Orléansin" 1718 ja siitä tuli Ranskan Louisianan pääkaupunki 1722. Vuonna 1763 Ranskan kuningas Ludvig XV antoi Louisianan serkulleen, Espanjan kuningas Kaarle III:lle. Kaupunki kärsi tulipalossa vuonna 1788, joten suurin osa "ranskalaiskorttelien" rakennuksista on itse asiassa espanjalaisten valtakaudella rakennettuja. Louisiana joutui taas Ranskan hallintaan Napoleonin otettua Espanjan hallintaansa 1801.


title: New Orleans

text: Ranska myi Louisianan Yhdysvaltojen hallitukselle 1803. New Orleansissa oli tällöin noin 10 000 asukasta. Kaupunki kasvoi nopeasti ja sen väkiluku tuplaantui 1830-luvulla ja oli 1840 jo 102 000. New Orleans oli Louisianan pääkaupunki vuoteen 1849 ja vuodet 1865–1880.


title: New Orleans

text: Ranskalaiset aloittivat orjien käytön pakottamalla intiaaneja töihin tupakka- ja indigoviljelmilleen sekä kodinhoitoon. Vuodesta 1717 alkaen orjia tuotiin Afrikasta, lähinnä sen länsiosista.


title: New Orleans

text: Sen jälkeen kun orjien tuominen Afrikasta lopetettiin vuonna 1808, New Orleans oli kotimaisen orjakaupan keskus vuoteen 1865 asti.


title: New Orleans

text: Yhdysvaltojen Census Bureaun mukaan kaupungin pinta-ala on 907,0 km² josta maata on 467,6 km² ja vettä 439,4 km². Veden osuus pinta-alasta on 48,45 prosenttia.


title: New Orleans

text: New Orleans sijaitsee Mississippijoen varrella noin 161 km jokea ylös Meksikonlahdesta.


title: New Orleans

text: Suurin osa kaupungista on 0,3–3 m (1–10 jalkaa) merenpinnan tason alapuolella ja suojattu vallein ja pumpuin. Kaupunki on myös altis hurrikaaneille.


title: New Orleans

text: Vuonna 1965 Hurrikaani Betsy surmasi kaupungissa 76 ihmistä. Myös kesällä 2004 iskenyt Hurrikaani Ivan uhkasi aiheuttaa katastrofin kaupungissa, mutta muutti suuntaansa viime hetkellä.


title: New Orleans

text: Vuoden 2005 elokuussa hurrikaani Katrina iski New Orleansiin erittäin kohtalokkain seurauksin ja lähes kaikki kaupunkilaiset piti evakuoida pois. Myrsky rikkoi kaksi patoa, jotka erottavat kaupungin Pontchartrain-järvestä, jolloin lähes koko kaupunki jäi vesimassojen alle, usean metrin syvyyteen. On arvioitu että lähes 80% kaupungista jäi veden alle.


title: New Orleans

text: 31.8.2008 Hurrikaani Gustavin lähdettyä kohti New Orleansia, pormestari päätti kehottaa kaupunkilaisia evakuoimaan itsensä lähestyvän hirmumyrskyn tieltä nimittäen sitä "vuosisadan myrskyksi" ja toteamalla, että myrskyä tulisi pelätä.


title: New Orleans

text: New Orleans sijaitsee subtrooppisella vyöhykkeellä, jossa talvet ovat leutoja ja kesät kuumia sekä kosteita. Tammikuun keskilämpötila vaihtelee 6–17 °C välillä. Heinäkuussa lämpötilojen alin keskiarvo on 23 °C ja ylin keskiarvo 33 °C. Vuoden keskilämpötila on 15,4 °C.


title: New Orleans

text: Ennen hurrikaani Katrinaa kaupungin väkiluku oli noin 480 000, Katrinan jälkeen vuoden 2006 heinäkuussa 230 000.


title: New Orleans

text: Vuoden 2010 väestönlaskennassa kaupungissa oli 343 829 asukasta. Väestö kasvaa yli 10 % vuodessa, arvioitu väkiluku vuodelle 2014 oli jo 384 320. Vuonna 2013 väestöstä 35 % oli Yhdysvaltojen väestönlaskennassa valkoihoisiksi luokiteltuja eli sellaisia, joiden tausta on Euroopassa, Lähi-idässä tai Pohjois-Afrikassa. Osuus on pienempi kuin Louisianassa keskimäärin (64 %) tai koko Yhdysvalloissa (78 %)


title: New Orleans

text: New Orleansin koulujen tulokset ovat olleet kauan Louisianan huonoimpien joukossa. Hurrikaani Katrinan jälkeen koulutusta uudistettiin, ja yksittäiset koulut saivat enemmän suunnitteluvapautta. Silti vuonna 2014 koulunsa päättäneistä vain harva sai päättökokeista riittävät pisteet jatkaakseen opintojaan korkeakouluissa.


title: New Orleans

text: New Orleans tunnetaan muun muassa kuuluisista jazz-muusikoistaan, kuten Louis Armstrongista. Se tunnetaan myös kreolikulttuuristaan ja haitilaisten maahanmuuttajien mukanaan tuomasta voodoosta ja ruokaerikoisuuksistaan.


title: New Orleans

text: Kaupungissa järjestetään joka vuosi kuuluisa Mardi Gras -karnevaali.


title: New Orleans

text: New Orleansin merkittävimmät nähtävyydet ovat kaupungin niin sanotut ranskalaiskorttelit eli French Quarter sekä erityisesti sitä halkova Bourbon Street -katu, joka on tunnettu yökerhoistaan ja klubeistaan.


title: New Orleans

text: New Orleansissa on Yhdysvaltain kaupungeista merkittävästi julkista liikennettä. Siellä on raitiovaunuja ja 30 bussilinjaa. Tasaisten maastonmuotojen takia se on myös pyöräilylle sopivaa aluetta. Yhdysvaltojen pyöräilyliitto on arvioinut kaupungin pyöräily-ystävällisyyden "hopealuokkaan" vuonna 2014.


title: New Orleans

text: New Orleansissa on rautatieasema ja Amtrak-junien liikennettä. Esimerkiksi matka Chicagoon Memphisin kautta kestää 19 tuntia.


title: New Orleans

text: Mississippijoella kulkee matkustajalauttoja aikataulunmukaisessa reittiliikenteessä. Niitä käytetään etenkin työmatkaliikenteessä.


title: New Orleans

text: Kaupungin lentokenttä on "Louis Armstrong New Orleans International Airport". Se sijaitsee Kennerissä vajaat 20 km kaupungin keskustasta.


title: Punaiset khmerit

text: Punaiset khmerit (, khmeriksi "Kmae Krɑhɑɑm") oli maolainen vallankumouksellinen liike, joka hallitsi Demokraattista Kamputseaa huhtikuusta 1975 tammikuuhun 1979. Pol Potin johtamien punakhmerien tavoitteena oli luoda maahan utopistinen agraariyhteiskunta tuhoamalla kaupunkien keskiluokka, jonka tuhkasta nousisi tulevaisuuden uusi ihminen. Tarkoitusta varten kaupungit tyhjennettiin ja väestö pakkosiirrettiin maaseudulle pakkotöihin "kuoleman kentille". Punakhmerien hallinnon aikana yli miljoona kambodžalaista menehtyi aliravitsemukseen, sairauksiin ja summittaisiin teloituksiin, mutta huomattavasti suurempiakin arvioita on esitetty.


title: Punaiset khmerit

text: Phnom Penhin hallitusta on syytetty kykenemättömyydestä saada entisiä punakhmerijohtajia oikeuden eteen vastaamaan hallintonsa rikoksista. Vasta 2006 perustettiin YK:n alainen kansanmurhatuomioistuin, jonka eteen haastettiin Khieu Samphan, Nuon Chea, Ieng Sary ja Duch. Heistä Duch, Khieu Samphan, Nuon Chea on tuomittu, Ieng Sary kuollut ja Ieng Thirith vapautettu terveydentilan vuoksi.


title: Punaiset khmerit

text: Sihanoukin kaatuminen kenraali Lon Nolin johtamassa sotilasvallankaappauksessa 1970 ja Nixonin valtuuttamat massiiviset Yhdysvaltain ilmavoimien ja Etelä-Vietnamin armeijan ilmapommitukset 1970–1973 loivat otollisen tilanteen punakhmerien valtaannousulle. Aiemmin vähäisestä sissijoukosta tuli nopeasti Kiinan ja Pohjois-Vietnamin tukemana varteenotettava voima Sihanoukin johtaman "yhdistyneen kansanrintaman" taistelussa ulkovaltojen aggressiota vastaan. Liikkeen todelliset johtohahmot piilottelivat keulakuvaksi asetetun Sihanoukin ja Kambodžan kommunistisen puolueen julkisivun takana. Liikkeen politbyroosta, "Angkarista", tiedettiin hyvin vähän, eikä se esiintynyt julkisuudessa lukuun ottamatta presidentti Khieu Samphania.


title: Punaiset khmerit

text: Valtaan päästyään liike siirsi Kambodžan yhteiskunnan väkivaltaisesti ”vuoteen nolla”, mikä liikkeen johtajan Pol Potin fraseologiassa merkitsi vanhan tuhoutumista ja uuden luokattoman aikakauden alkua. Samaan aikaan punakhmerit joutuivat vakaviin rajakonflikteihin laajentumispyrkimysten, vietnamilaisen vähemmistön kohtelun ja poliittisten erimielisyyksien vuoksi juuri yhdistyneen Vietnamin joukkojen kanssa. Kambodžan sekasortoon ajetun yhteiskunnan infrastruktuuri romahti, eikä armeijan moraali kestänyt vahvan vihollisen kouliutuneiden joukkojen edessä.


title: Punaiset khmerit

text: Vietnamin joukkojen invaasio 25. joulukuuta 1978 merkitsi liikkeen lopun alkua, mutta aseellinen vastarinta päättyi vasta liikkeen sisäiseen hajaannukseen 1997, kun komentaja Ta Mok asetti syrjäytetyn Pol Potin kotiarestiin useimpien punakhmerien jo astuttua Hun Senin hallituksen joukkojen puolelle. Tässä vaiheessa punakhmerien hallussa oli enää kapea kaistale maata Thaimaan vastaisella rajalla lähellä Pailĭnia.


title: Punaiset khmerit

text: Punaiset Khmerit (; tulee ranskan ilmaisusta "Khmers Rouges", mistä myös suoraan englannin "Khmer Rouge") oli Kamputsean kommunistinen puolue. Punaisiksi khmereiksi Kambodžan (Kamputsean) kommunisteja kutsui ensi kerran Norodom Sihanouk. Indokiinan kommunistinen puolue perustettiin 1931, ja erillinen Kamputsean kommunistinen puolue perustettiin 1951 nimellä "Vallankumouksellinen kansanpuolue". Varhaisina vuosinaan Kamputsean kommunistinen puolue oli Vietnamin kommunistisen puolueen osa. Indokiinan sodan päätyttyä 1954 suurin osa kamputsealaisista kommunisteista, arviolta noin 5 000 henkeä, pakeni Vietnamiin. Kamputseaan jääneistä kommunisteista osa siirtyi uuteen laillisesti toimivaan vasemmistopuolueeseen, Pracheachoniin. Toiset taas jatkoivat maanalaista toimintaa. Kommunistien organisaation voi kuitenkin katsoa 1950-luvulle tultaessa olleen hajalla.


title: Punaiset khmerit

text: Pracheachon-puolue joutui vähitellen yhä kovenevan vainon kohteeksi ja maanalainen kommunistinen toiminta organisoitui uudelleen vuonna 1960 Phnom Penhissä järjestetyssä salaisessa puoluekokouksessa. Puolueen pääsihteeriksi nousi puolueen veteraani Tou Samoth, mutta seuraavana vuonna apulaispääsihteeriksi valittiin Saloth Sar, joka myöhemmin tuli tunnetuksi nimellä Pol Pot. Tou Samothin kadottua hämärissä olosuhteissa vuonna 1963 Saloth Sar eli Pol Pot nousi puolueen johtoon.


title: Punaiset khmerit

text: Prinssi Norodom Sihanoukin hallitus lakkautti Pracheachonin lopullisesti vuonna 1962, ja Kamputsean kommunistit suuntautuivat yhä enemmän maanalaisen toimintaan maaseudulla. Vuonna 1963 Saloth Sar ja muut puolueen johtohenkilöt siirtyivät maaseudun tukikohtiin. Vuonna 1967 Battambangin maakunnassa puhjennut talonpoikaiskapina toimi puolueen sissitoiminnan todellisena lähtölaukauksena. Samana vuonna puolueen riveihin siirtyi myös eräitä Sihanoukin Sangkum-puolueessa toimineita vasemmistolaisia, muun muassa Khieu Samphan.


title: Punaiset khmerit

text: Kamputsean puolueen kapinatoiminta ei alkuun saanut juurikaan tukea Pohjois-Vietnamista tai muista sosialistisista maista. Pohjois-Vietnamin hallitukselle ja FNL:lle oli tärkeintä säilyttää Sihanoukin riippumaton ulkopolitiikka, joka mahdollisti FNL:n huoltokuljetukset Kamputsean alueen kautta. Vuonna 1970 punaisilla khmereillä oli pieni noin 4 000 sissin joukko. Monet sisseistä tulivat köyhistä pienviljelijäperheistä ja olivat nuoria asevelvollisia.


title: Punaiset khmerit

text: CIA:n tukeman pääministeri Lon Nolin kaadettua Sihanoukin tilanne kuitenkin muuttui ratkaisevasti. Sihanouk liittoutui punaisten khmerien kanssa, ja myös Vietnam alkoi tukea aktiivisesti kapinaliikettä. Myös suuri joukko Vietnamiin 1950-luvulla paenneita kommunisteja liittyi punaisten khmerien riveihin.


title: Punaiset khmerit

text: Pol Pot ja muu puoluejohto suhtautui kuitenkin vietnamilaisiin ja Vietnamissa oleskelleisiin kamputsealaisiin kommunisteihin äärimmäisen epäluuloisesti. Vuonna 1971 pidetyssä salaisessa puoluekokouksessa vahvistettiin linjaus, jonka mukaan amerikkalaisen imperialismin lisäksi vaarallisimmaksi viholliseksi nimettiin vietnamilaiset. Vietnamilaismielisiä jäseniä alettiin puhdistaa puolueesta aluksi vähin äänin. Vuosina 1972–1973 puhdistukset kiihtyivät satojen Vietnamista palanneiden teloituksiksi ja monet pakenivat uudelleen Vietnamiin. Myös punaisten khmerien ja Pohjois-Vietnamin/FNL:n joukkojen välillä käytiin jo tuolloin ensimmäisiä yhteenottoja.


title: Punaiset khmerit

text: Pariisin rauhansopimuksen mukaisesti vietnamilaiset joukot vetäytyivät Kamputseasta 1973 ja Yhdysvaltain pommituskampanja punakhmerejä vastaan kiihtyi ennen näkemättömiin mittoihin. Lon Nolin hajanainen ja korruptoitunut hallitus ei kuitenkaan kyennyt pysäyttämään punaisten khmerien etenemistä, jotka hallitsivat pian suurinta osaa maaseutua. Syksyllä 1974 punaiset khmerit katkaisivat jo kaikki Phnom Penhiin vievät tiet ja jokireitit. Pääkaupungin huolto oli Bangkokista toteutetun ilmasillan varassa. Punaiset khmerit valtasivat Phnom Penhin 17. huhtikuuta 1975 ja hallituksen joukot antautuivat. Lon Nol oli poistunut maasta jo paria viikkoa aiemmin. Sodassa kuoli noin 600 000 kamputsealaista, ja se jätti useita miljoonia nälkäisiä ja kodittomia. Kamputsean kärsimykset eivät päättyneet tähän.


title: Punaiset khmerit

text: Vielä valtaan noustuaankin punaiset khmerit säilyttivät salamyhkäisyytensä. Puolueen toiminta pidettiin edelleen käytännössä salaisena, joskin siihen viitattiin epämääräisesti nimellä "angkar" (järjestö). Alkuun virallisena valtionpäämiehenä toimi edelleen prinssi Sihanouk, mutta keväällä 1976 maan nimeksi muutettiin Demokraattinen Kamputsea, julkistettiin uusi perustuslaki ja valtionpäämieheksi nousi Khieu Samphan. Pääministeriksi nimettiin tällöin Pol Pot joka oli alkuun ulkomaailmalle täysin tuntematon nimi. Vasta Pol Potin kuvien julkistamisen jälkeen tämän tunnistettiin olevan oikealta nimeltään Saloth Sar. Kamputsean kommunistisen puolueen olemassaolo tehtiin ulkomaailmalle julkiseksi vasta 1977. Laajamittaisesta terrorista huolimatta oli punaisten khmerien keskushallinnon ote varsinkin aluksi heikko. Alueelliset ja paikalliset puoluejohtajat käyttivät merkittävää valtaa alueillaan ja elinolot vaihtelivatkin alueittain.


title: Punaiset khmerit

text: Kun punaiset khmerit olivat saaneet vallan 1975, he siirsivät välittömästi 2–3 miljoonaa ihmistä kaupungeista maaseudulle, missä heidät pakotettiin agraariyhdyskuntiin. Tämän jälkeenkin tehtiin lukuisia väestönsiirtoja, joissa ihmisiä siirrettiin uudiskyliin. Termeistä huolimatta nämä käytännössä vastasivat työleirejä. Arviolta kaksi kolmasosaa Kambodžan väestöstä joutui punaisten khmerien kaudella pakkosiirretyksi.


title: Punaiset khmerit

text: Väestönsiirrot toteutettiin marssittamalla ihmiset jalan uuteen sijoituspaikkaan. Vanhuksille, lapsille ja sairaille marssit olivat kohtalokkaita. Kaupungeista maaseudun leireille siirretyt olivat alkuun epäluotettavaksi kastettua alempaa kastia, ""uusia"", joita yleensä syrjittiin suhteessa yhdyskunnissa ennestään asuneisiin ""vanhoihin"". Tämä luokittelu lakkautettiin kuitenkin virallisesti 1977.


title: Punaiset khmerit

text:
Epäluulo kaupunkilaisia kohtaan nojautui niin kuviteltuihin kuin todellisiin seikkoihin. Monet kaupunkilaiset olivat itse asiassa aiemmin maaseudulta punaisia khmerejä paenneita. Toisaalta kaupunkien sivistyneistön ja varakkaamman kansanosan keskuudessa epäilemättä vastustettiin laajalti punaisia khmerejä, ja näiden ryhmien taholta oli odotettavissa oppositioliikehdintää. Toisaalta punaisten khmerien ideologia nojautui maaseudun köyhiin ja kaupunkilaisia pidettiin "loismaisina".
Agraariyhdyskunnissa pyrittiin rakentamaan luokaton yhteiskunta. Pakkosiirrettyjä ihmisiä vartioivat vartijat. Omaisuudesta tuli yhteistä. Usein perheet hajotettiin, eivätkä perheenjäsenet saaneet puhua toisilleen kuolemanrangaistuksen uhalla. Monet kuolivat nälkään, sairauksiin ja teloituksiin. Ihmisiä tapettiin kuokilla ammusten säästämiseksi.


title: Punaiset khmerit

text: Punaisten khmerien hallinto oli vertaansa vailla julmuudessaan. Punakhmerien pakkotoimenpiteet kohdistuivat valikoimatta kaikkiin yhteiskuntaluokkiin, kuitenkin keskiluokkaan erityisesti. Ihmisiä vainottiin ja surmattiin vähäisistäkin syistä. Hallinto oli erityisen jyrkkä poliittista toisinajattelua ja vastarintaa kohtaan. Vanha älymystö oli uuden hallinnon erityisenä silmätikkuna. Vanha hallitseva luokka sai mennä, kun uutta ihmistä muovattiin porvarillisen yhteiskunnan tuhkasta. Tarkoituksena oli tasa-arvoistaa yhteiskunta pakkokeinoin. Punaiset khmerit vainosivat erityisesti lukeneistoa, kuten pappeja, lääkäreitä ja opettajia. Yhteydet ulkomaille olivat riittävä syy teloitukseen.


title: Punaiset khmerit

text: Punaisten khmerien tekemät murhat kohdistuivat myös etnisiin vietnamilaisiin, kristittyihin, muslimeihin ja buddhalaismunkkeihin. Koska Kiinan hallitus oli punaisten khmerien liittolainen, kiinalaisia ei tapettu, mutta monet lähtivät maasta, sillä he eivät saaneet harjoittaa ammattiaan. Myös puolueen sisäiset puhdistukset yltyivät punaisten khmerien hallinnon aikana huippuunsa vuosina 1977–1978. Koska puhdistusten yhteydessä tapettiin varsinaisen kohteen lisäksi myös tämän työtoverit, perhe jopa koko kylä, vaativat ne tuhansittain uhreja.


title: Punaiset khmerit

text: Khang Lek Ieun johtamassa Tuol Slengin vankilassa kidutettiin noin 17 000 ihmistä, joista vain seitsemän tiedetään selvinneen hengissä. Teloitusmenetelmät olivat mitä hirveimmät.


title: Punaiset khmerit

text: Koulutus ja terveydenhuolto, jotka aiemminkin olivat olleet heikkoja romahtivat täysin. Koulutusjärjestelmä rajoittui kolhoosien kouluihin joissa keskityttiin paljolti poliittiseen kasvatukseen. Punaiset khmerit pakottivat ihmiset työskentelemään keskeytyksettä 12 tuntia ilman riittävää ravintoa. Länsimainen lääketiede pantiin viralta, mikä johti ihmisten kuolemiseen perinteisellä maalaislääketieteellä.


title: Punaiset khmerit

text: Khmerin kielessä on lukuisia sanoja joilla kuvataan ihmisen yhteiskunnallista asemaa. Punakhmerien hallinnon takia normaali yhteiskunta lakkasi toimimasta. Punaisten khmerien terrorin voimakkuus vaihteli huomattavasti alueesta toiseen ja ajankohdasta toiseen. Puhdistusaallot harvensivat punakhmerien hallinnon virkamiehistöä. Maa harjoitti hyvin eristynyttä politiikkaa ja jonkinlaista yhteistyötä oli vain Kiinan kanssa. Maamiinoja, joita Pol Pot kutsui "täydellisiksi sotilaikseen", levitettiin laajalti ympäri maaseutua.


title: Punaiset khmerit

text: Punaisten khmerien johdon politiikka herätti luonnollisesti laajaa vastustusta. Laajamittaisen terrorin vuoksi tämä tuli esiin lähinnä joinain spontaaneina kapinoina ja puolueen sisäisenä taisteluna. Khieu Samphanin lausunnon mukaan punaisten khmerien johto joutui valtakaudellaan torjumaan ainakin seitsemän vallankaappausyritystä.


title: Punaiset khmerit

text: Suurin punaisten khmerien vastainen kapina oli itäisen vyöhykkeen puoluesihteeri So Phimin johtama toukokuussa 1978 ja ilmeisesti kapinahankkeen taustalla oli myös vietnamilaisten tuki. Pol Potin hallinto kukisti kuitenkin kapinan erittäin verisesti ja So Phim teki itsemurhan välttääkseen vangiksi joutumisen. Osa kapinaan osallistuneista pakeni kuitenkin Vietnamiin ja osallistui myöhemmin punakhmerien kaatamiseen. Marraskuussa 1978 keskisen erikoisvyöhykkeen puoluesihteeri Vorn Vet yritti ilmeisesti kaapata vallan, mutta joutui itse puhdistuksen kohteeksi.


title: Punaiset khmerit

text: Lopullisesta sisällissodan, Pol Potin ohjelmien ja Vietnamin miehityksen uhriluvusta kiistellään. Kolme miljoonaa oli Vietnamin asettaman hallituksen arvio. Tarkkoja väestönlaskentoja ei ole maassa tehty usein. Yalen Kambodžan kansanmurhan tutkimusprojektin arvio on 1,7 miljoonaa, Amnesty Internationalin 1,4 miljoonaa ja Yhdysvaltain viranomaisten 1,2 miljoonaa. Khieu Samphan ja Pol Pot asettivat lukuja 800 000 uhrista miljoonaan. CIA:n arvioiden mukaan teloituksia oli 50 000–100 000.


title: Punaiset khmerit

text:
Punaisten khmerien ideologia oli sekoitus maolaisuutta ja nationalismia, joka suuntautui niin amerikkalaisia kuin vietnamilaisia vastaan. Ideologiassa korostui myös maaseudun ja omavaraisuuden ihannointi sekä anti-intellektuaalisuus.
Erityisesti Maon "Suuren harppauksen" ja kulttuurivallankumouksen on katsottu olleen punakhmerien esikuvina, joskin punakhmerien ohjelma meni esikuvaansakin pidemmälle.
Käytännössä puolue toteutti radikaalin ohjelman johon liittyi kaupunkien hylkääminen, useimpien oppilaitosten ja sairaaloiden sulkeminen, tehtaiden jättäminen, rahan hylkääminen, uskontojen hylkääminen, yksityisomaisuuden lakkauttaminen ja ihmisten siirto maalla oleville pakkotyöleireille. Politiikan tarkoitus oli muuttaa Kambodžan kansa uusiksi ihmisiksi maataloustyön avulla. Osin punaisten khmerien toimet oli tarkoitettu väliaikaisiksi, suunnitelmissa oli esim. uuden teollisuuden luominen kunhan maatalouden omavaraisuus olisi saavutettu ja väestö sopeutettu uuteen järjestelmään.


title: Punaiset khmerit

text: Puolueen keskuskomitean toimeenpaneva komitea oli seuraava:Khmerien valtakausi päättyi Kambodžan–Vietnamin sotaan, jossa vietnamilaiset valloittivat Phnom Penhnin 7. tammikuuta 1979. Meni vielä jonkin aikaa, ennen kuin Vietnamin joukot saivat suurimman osan maasta hallintaansa. Vietnam valtasi maan, koska punaiset khmerit hyökkäilivät monia kertoja rajan takaa. Vietnamilaisia maahantunkeutujia auttoivat jonkin verran myös punaisissa khmereissä toimivat vastarinta-aktivistit, jotka muodostivat maan tulevan hallinnon ytimen. Khmerit jatkoivat maan länsiosissa, kontrolloiden Thaimaan rajaa vuosikausia rahoittaen toimintaansa timanttien ja puutavaran salakuljetuksella. Vuonna 1985 Khieu Samphan siirtyi virallisesti Punaisten khmerien johtoon. Puolue nimettiin Kamputsean Demokraattiseksi Puolueeksi ja se harjoitti jossain määrin itsekritiikkiäkin.


title: Punaiset khmerit

text: Vietnamilaiset joukot jäivät maahan vielä pitkäksi aikaa. Maassa jatkui sissisota. Kiina hyökkäsi pohjoiseen Vietnamiin 1979 rangaistukseksi siitä että Vietnam oli kaatanut sen liittolaispuolueen vallasta. Yhdysvallat ei tunnustanut Vietnamin perustamaa uutta hallintoa, ei myöskään Kiina. Tämä aiheutti sisällissodan pitkittymisen. Kiina tuki Punaisia khmerejä aseilla ja Thaimaan armeija antoi heille tiedustelutietoja. Itäinen ja Keski-Kamputsea oli vietnamilaisten valvonnassa, mutta Länsi-Kamputseassa vaikuttivat punaiset khmerit. Lisäksi maahan syntyi punakhmereja ja vietnamilaisia vastustaneita sissiliikkeitä kuten KPNLF ja ANS. Maan läntiseen osaan kylvettiin 1980-luvulla miljoonia miinoja.


title: Punaiset khmerit

text: Kambodžaa johti 1980-luvulla Hun Sen. Vuonna 1991 eri poliittiset ryhmittymät pääsivät sopimukseen joka johti vuonna 1993 YK:n valvomiin vaaleihin. Punakhmerit kuitenkin jatkoivat taistelua, mutta vähitellen näiden joukot kärsivät yhä yleistyvästä karkuruudesta. Kambodžan hallitus sopi myös lukuisten yksittäisten punakhmerien johtajien ja ryhmien kanssa antautumisesta armahdusta vastaan.


title: Punaiset khmerit

text: Punaiset khmerit vangitsivat Pol Potin puolueen sisäisiin riitoihin liittyvässä taistelussa. Vuonna 1997 Pol Pot teloitutti pitkäaikaisen avustajansa Son Senin ja yksitoista tämän perheenjäsentä syytettyinä antautumisneuvotteluista Kambodžan hallituksen kanssa. Tämän seurauksena Pol Pot itse kuitenkin syrjäytettiin lopullisesti punakhmerien johdosta ja asetettiin kotiarestiin. Punaiset khmerit hajosivat eri faktioihin. Pol Pot kuoli huhtikuussa 1998 Ta Mokin johtaman faktion vankina, virallisen ilmoituksen mukaan sydänkohtaukseen. Khieu Samphan antautui 1998, ja viimeinen punakhmerien johtaja Ta Mok jäi kiinni maaliskuussa 1999.


title: Punaiset khmerit

text: Punakhmerien johtajat eivät ole toistaiseksi joutuneet vastaamaan teoistaan oikeudessa, ellei oikeudenkäynniksi lasketa Pol Potin näytösoikeudenkäyntiä vuonna 1997. Monet punakhmerien johtajat ovat myös 1980–1990-luvuilla neuvotelleet itselleen kuninkaallisen armahduksen vastineeksi antautumiselleen Kambodžan hallitukselle.


title: Punaiset khmerit

text: Vuonna 2006 YK:n ja Kambodžan hallituksen yhteisesti asettama tuomioistuin aloitti kuitenkin pitkällisen valmistelutyön jälkeen toimintansa. Sen seurauksena tilanne on muuttunut, ja vuoden 2007 aikana alkavia oikeudenkäyntejä varten pidätettiin entisen keskuskomitean jäsenet Nuon Chea, Ieng Sary, Ieng Thirith, Khieu Samphan ja Tuol Slengin vankilan entinen johtaja Kang Kek Ieu. Aiemmin pidätetty Ta Mok kuoli vankeudessa heinäkuussa 2006 ennen oikeudenkäyntien alkua. Eläkkeelle jäänyt kuningas Norodom Sihanouk on ilmoittanut vastustavansa oikeudenkäyntejä ja moittinut niiden tulevan kalliiksi ja tuomitsevan vain muutaman vanhan miehen, vaikka tapahtumiin osallistui satoja tuhansia.


title: Punaiset khmerit

text: Kang Kek Ieu eli Duch oli ensimmäinen tuomittu. Hänelle langetettiin 30 vuoden vankeustuomio, mutta se muutettiin vetoomustuomioistuimessa elinkautiseksi. Ieng Thirith puolestaan vapautettiin syyskuussa 2012 heikon terveyden takia. Oikeus ilmoitti, että mahdollisesti Alzheimerin taudista kärsivä Ieng Thirith ei pysty vastaamaan syytteisiin terveydentilansa vuoksi. Ieng Thirithin mies Ieng Sary kuoli kesken oikeudenkäynnin maaliskuussa 2013, jolloin viimeiset pidätetyt olivat Nuon Chea ja Khieu Samphan.


title: Punaiset khmerit

text: Punaiset khmerit kieltävä laki säädettiin heinäkuussa 1994.


title: Louisiana

text: Louisiana on Yhdysvaltojen neljänneksi eteläisin osavaltio, jonka pääkaupunki on Baton Rouge. Väkiluvultaan suurin kaupunki on New Orleans, joka tunnetaan ensimmäisistä jazz-muusikoista koko maailmassa. Ranskalaiset julistivat Mississippin jokilaakson omakseen vuonna 1682, miltä ajalta periytyy osavaltion kuningas Ludvig XIV:n mukaan annettu nimi. Ranska myi Louisianan territorion Yhdysvalloille vuonna 1803. Tuolloin siihen kuului laaja alue Mississipin länsipuolelta, nykyisen Louisianan lisäksi myös suunnilleen Arkansasin, Etelä- ja Pohjois-Dakotan, Iowan, Kansasin, Minnesotan, Missourin, Nebraskan ja Oklahoman alueet.


title: Louisiana

text:
Louisiana sijaitsee Meksikonlahden pohjukassa Mississippijoen suistoalueella. Sen rajanaapureita ovat Mississippin osavaltio idässä, Arkansas pohjoisessa ja Texas lännessä. Eteläisessä osassa osavaltiota viljellään sokeriruokoa ja keskiosissa riisiä, puuvillaa viljellään joka puolella. Louisiana on altis tulville ja hurrikaaneille.
Osavaltion pinta-alasta noin 57 000 km² eli lähes puolet on suota ja Mississippin tulvamaata; joen tulvat eivät kuitenkaan ole vuotuisia ja niitä yritetään estää padoilla ja rantavalleilla. Noin 71 000 km² osavaltion maa-alasta on ylänköä, lähinnä preeriaa ja metsiä. Luoteis-Louisianassa sijaitseva Driskill Mountain (163 m) on osavaltion korkein kohta.


title: Louisiana

text: Vuoden kuumimpia kuukausia ovat heinäkuu ja elokuu, jolloin keskimääräinen ylin lämpötila New Orleansissa on noin 32,5 astetta. Keskimääräinen alin on aina nollan yläpuolella, kylmimmillään tammikuussa noin kahdeksan astetta.


title: Louisiana

text: Ennen eurooppalaisten tuloa alueelle 1500-luvulla aluetta asuttivat useat intiaaniheimot, suurimpia olivat natchezit ja choctawit. Panfilo de Narváez oli ensimmäinen eurooppalainen Louisianassa, hän johti espanjalaista retkikuntaa 1528. 1600-luvulla ranskalaiset saivat jalansijaa alueella. 1763 Ranska hävisi sodassa Isolle-Britannialle ja joutui luopumaan suuresta osasta aluettaan Pohjois-Amerikassa, Louisianan valtaosa päätyi espanjalaisten käsiin. Espanjalaisten aikana Louisianaan muutti paljon ranskankielisiä pakolaisia Acadiasta.


title: Louisiana

text: 1803 Yhdysvallat osti Louisianan alueen 15 miljoonan dollarin hintaan. Yhdysvallat lisäsi maapinta-alaansa 2 145 000 km2 joten hintaa yhdelle eekkerille kertyi vain 3 senttiä.


title: Louisiana

text: Vuonna 2005 Hurrikaani Katrina aiheutti paljon tuhoja rannikolla, etenkin New Orleansin alueella.


title: Louisiana

text: Louisianan lainsäädäntövaltaa käyttää kaksikamarinen osavaltion parlamentti. Sen jäsenten määrä voi vaihdella vaalikaudesta toiseen, mutta ylähuoneessa eli senaatissa on enintään 39 jäsentä, alahuoneessa eli edustajainkokouksessa enintään 105 jäsentä.


title: Louisiana

text: Louisiana on ainut Yhdysvaltojen osavaltiosta, jossa lakijärjestelmänä on kodifioitu laki (Napoleonic Code) yleisen lain (Common Law) sijaan. Ylintä toimeenpanovaltaa käyttää kuvernööri.


title: Louisiana

text: Louisianassa on käytössä niin sanottu neljän hudin laki, jonka nojalla neljännestä rikoksesta seuraa aina elinkautinen vankeusrangaistus riippumatta rikosten vakavuudesta. Peräti 98 prosenttia Yhdysvalloissa väkivallattomista rikoksista annetuista elinkautisista vankeusrangaistuksista on annettu Louisianassa. ACLU on vaatinut liittovaltion hallintoa ja osavaltioita lopettamaan elinkautisten tuomioiden langettamisen väkivallattomista rikoksista. Louisianassa onkin Yhdysvaltain osavaltioista eniten vankeja suhteessa väkilukuun: vuonna 2013 ennätykselliset 1,42 prosenttia Louisianan aikuisväestöstä istui vankilassa, kun vankien osuus koko Yhdysvaltain aikuisväestöstä oli 0,91 prosenttia.


title: Louisiana

text: Louisiana on jaettu 65 piirikuntaan.


title: Louisiana

text: Louisianan bruttokansantuote vuonna 2010 oli 219 miljardia dollaria. Se oli Yhdysvaltojen osavaltioista 24. tilalla.


title: Louisiana

text: Louisianan maatalouden tuloista 60% tulee maanviljelystä, 40% karjataloudesta. Tärkein viljelyskasvi on sokeriruoko. Se on myös Yhdysvaltojen suurin katkarapujen tuottaja.


title: Louisiana

text: Louisianassa on yksi suuri kansainvälinen lentoasema: Louis Armstrongin kansainvälinen lentoasema New Orleansissa. Kaikkiaan osavaltiossa on 21 lentoasemaa.


title: Louisiana

text: Louisianan 29 satamasta Etelä-Louisianan satama oli rahtimäärillä mitaten Yhdysvaltojen suurin vuonna 2011. New Orleansin satama oli viidennellä tilalla.


title: Louisiana

text: Vuonna 2010 osavaltion väkiluku oli 4 533 372, jossa on 4,1 prosentin kasvu vuodesta 2000. Rodullinen jakauma oli seuraavanlainen:


title: Louisiana

text: Afroamerikkalaiset ovat enemmistönä etenkin osavaltion keski-ja luoteisosissa, kun taas valkoisia on enemmän pohjoisosissa. Viime aikoina valkoisten määrä on kasvanut nopeasti, koska monet iäkkäät ihmiset ympäri Yhdysvaltojen ovat muuttaneet osavaltioon sen leutojen talvien, kauniiden maisemien ja ystävällisten asukkaiden takia; suurin osa näistä muuttajista on ollut valkoisia.


title: Louisiana

text: Vuonna 2000 91,2 % osavaltion asukkaista puhui äidinkielenään englantia, 4,8 % ranskaa ja 2,5 % espanjaa. Louisiana on ainoa Yhdysvaltojen osavaltio, jossa ranskalla on virallisen kielen asema.


title: Louisiana

text: Muiden eteläisten osavaltioiden tapaan suurin osa, 57 %, Louisianan asukkaista on protestantteja. Katolisia on 26 %, uskonnottomia 13 % ja muita kuin kristittyjä on 2 % asukkaista.


title: Louisiana

text: Louisianan keittiö on Yhdysvaltain muuhun ruokakulttuuriin nähden omaleimainen ja perustuu osin aluetta 1700-luvulla hallinneen Ranskan ruokakulttuuriin. New Orleansista kehittyi kansainvälinen kaupunki, mikä jätti jälkensä sen ruokakulttuuriin. New Orleansin mustat keittäjät, ranskalaiset, kaupunkiin muutaneet siirtolaiset sekä intiaanit loivat kreolikeittiön, johon tuli vaikutteita muun muassa myös Espanjasta, Italiasta ja Afrikasta. Louisianalaista cajun-keittiötä voidaan kutsua kreolikeittiön maalaisversioksi, ja se on lähempänä eteläranskalaista keittiötä kuin monen ruokakulttuurin sekoituksena syntynyt kreolikeittiö. Cajun-ruoka on yleensä tuhdimpaa ja pippurisempaa kuin kreoliruoka. Tunnetun cajun-kokin Paul Prudhommen mukaan kreoli- ja cajun-ruoat eroavat yhä kotona tehtyinä, mutta ravintoloissa niiden eroa ei enää juuri huomaa, ja monet puhuvatkin niiden sijaan Louisianan keittiöstä.


title: Louisiana

text: Louisianalaiselle keittiölle on tyypillistä erityisesti sipuli, varsiselleri ja vihreä paprika. Kreolikeittiössä käytetään paljon merikaloja ja -äyriäisiä, mutta sisämaan ja jokivarsien cajunien resepteissä näkyy makeanveden kaloja, riistaa ja makkaroita. Riisi on tärkeä osa louisianalaista keittiötä, ja sakea, voimakas kastike "roux" on myös yksi perusaineksista. Tunnettu louisianalainen ruokalaji on "jambalaya", "kreolien paella". "Gumbo" on keittomainen pataruoka, johon voidaan käyttää "roux"'n lisäksi monenlaisia aineksia.


title: Louisiana

text: New Orleans Pelicans pelaa koripalloa NBA:ssa. New Orleans Saints on amerikkalaisen jalkapallon joukkue, joka voitti Super Bowlin vuonna 2009.


title: Talbot

text: Talbot on automerkki, jonka valmistus on lopetettu. Talbot-merkkisiä autoja valmisti vuosina 1902–1958 Sunbeam Talbot Darracq -yhtymä ja sen seuraajat. PSA Peugeot Citroën valmisti merkillä autoja vuosina 1978–1992.


title: Talbot

text: Charles Chetwynd-Talbot rahoitti autojen valmistusta Ranskassa vuonna 1903 perustetussa yrityksessä, ja hän toi sieltä autoja ja niiden osia Britanniaan. Osista koottuja autoja hän myi nimellä Talbot. Britanniassa suunniteltujen autojen tuotanto alkoi 1906.


title: Talbot

text: 1930-luvulla taloudellisiin vaikeuksiin ajautunut Sunbeam Talbot Darracq -yhtymä myi brittiläisen Talbotin Rootes-yhtymälle ja ranskalaisen Talbotin italialaiselle Anthony Lagolle. Brittiläisen Talbotin valmistus jatkui nimellä Sunbeam Talbot vuoteen 1956 asti, jolloin luovuttiin Talbot-osasta auton nimessä. Ranskalaisen Talbotin valmistus jatkui vuoteen 1958, jolloin Simca osti yhtiön.


title: Talbot

text: Vuonna 1978 Simca, tuolloin Chrysler-yhtymän osana, liittyi yhdessä Peugeot’n ja Citroënin kanssa PSA Peugeot Citroën -yhtymään. Simca ei saanut enää käyttää Chryslerin nimeä autoissaan, jolloin päätettiin ottaa uudelleen käyttöön Talbot-nimi.


title: Talbot

text: Uudet Talbotit eivät kuitenkaan käyneet kaupaksi toivotulla tavalla. PSA päättikin luopua merkistä loppuvuodesta 1985 ja korvasi Talbot Horizonin Peugeot 309:llä. Ranskassa Talbotin tuotanto päättyi samana vuonna ja Englannissa seuraavana vuonna. Talbot Horizonin valmistus jatkui kuitenkin Espanjassa ja Suomessa vuoteen 1987. Italian Pescarassa, PSA:n ja Fiatin Sevel Sur -yhteisyrityksessä Talbot Express -pakettiauton tuotanto jatkui vielä vuoteen 1992.


title: Talbot

text: Vuonna 2010 PSA suunnitteli palauttavansa Talbot-merkin valmistusohjelmaansa yrityksen Citroën-tehtaalla Espanjan Vigossa. Tuolloin Talbotien valmistuksen kaavailtiin alkavan vuonna 2012.